Thailand rekod lebih 11 juta pelancong asing pada 2022

(Pelancong Vietnam memakai pakaian tradisional Thai di kuil Wat Arun menjelang Tahun Baharu Cina di Bangkok, Thailand 18 Januari 2023/REUTERS)

BANGKOK, 24 Januari- Thailand merekodkan 11.15 juta kemasukan pelawat asing pada 2022. Data Kementerian Pelancongan menunjukkan angka tersebut melonjak naik berbanding hanya kira-kira 428,000 pelawat asing direkodkan pada tahun 2021, apabila sekatan perjalanan dilaksanakan secara meluas.Jumlah tersebut melepasi sasaran sekali gus mencerminkan pemulihan yang kukuh dalam usaha Thailand untuk memulihkan industri pentingnya iaitu pelancongan.Industri tersebut turut terjejas kesan daripada peraturan kemasukan dan kuarantin yang ketat semasa penularan wabak COVID-19.Pada Disember tahun lalu, sebanyak 2.24 juta pelancong asing direkodkan, berbanding hanya 230,497 dalam tempoh yang sama tahun pada tahun 2021.

(Pelancong bersantai kawasan peraginan di Phuket, 19 Januari 2023/REUTERS)

Pada tahun 2019 sebelum kemunculan pandemik COVID-19, Thailand merekodkan hampir 40 juta pelancong asing.Tambah Kementerian Pelancongan itu lagi, Malaysia, India dan Singapura merupakan tiga sumber utama pasaran Thailand tahun lalu.Tahun ini, Thailand menjangkakan 25 juta pelawat antarabangsa, termasuk sekurang-kurangnya lima juta pelawat dari China. Pembukaan semula China dijangka meningkatkan sektor penting, pelancongan Thailand. Sebelum penularan wabak COVID-19, sektor tersebut menyumbang kira-kira 12 peratus daripada keluaran dalam negara kasar dan sebagai ekonomi kedua terbesar di Asia Tenggara.-REUTERS


Perancis hantar pulang tahanan wanita dan kanak-kanak

PARIS, 24 Januari- Perancis menghantar pulang 15 wanita dan 32 kanak-kanak yang ditahan di kem penjara di timur laut Syria.Perkara itu disahkan kementerian luar Perancis pada Selasa."Golongan bawah umur diserahkan kepada perkhidmatan yang bertanggungjawab terhadap bantuan kanak-kanak dan akan tertakluk kepada pemantauan perubatan dan sosial," umum kementerian itu dalam satu kenyataan.Manakala tahanan dewasa telah diserahkan kepada pihak berkuasa kehakiman.-AFP


Setiausaha Agung NATO bakal adakan lawatan ke Korea Selatan dan Jepun

ISTANBUL, 24 Januari- Setiausaha Agung Pertubuhan Perjanjian Atlantik Utara (NATO) Jens Stoltenberg dijangka melawat Korea Selatan dan Jepun pada minggu depan.Sempena kunjungan beliau ke Korea Selatan pada 29 hingga 30 Januari, setiausaha agung itu akan bertemu Menteri Luar Park Jin, Menteri Pertahanan Lee Jong Sup dan pegawai kanan yang lain.Beliau juga dijadual berucap di Institut CHEY, sebuah badan pemikir Korea Selatan dan menyertai upacara meletakkan kalungan bunga di Perkuburan Negara.Lawatan itu diadakan ketika kerajaan Presiden Yoon Suk Yeol mahu memperkukuh kerjasama dengan NATO, lapor Agensi Anadolu memetik Agensi Berita Yonhap.Yoon menjadi pemimpin Korea Selatan pertama yang menghadiri sidang kemuncak NATO di Sepanyol Jun lalu.

(Setiausaha Agung Pertubuhan Perjanjian Atlantik Utara (NATO) Jens Stoltenberg dijangka melawat Korea Selatan dan Jepun pada minggu depan/AFP)

Selepas lawatannya ke Seoul, Stoltenberg akan berlepas ke Jepun.Ketika berada di Tokyo dari 30 Januari hingga 1 Februari beliau akan mengadakan pertemuan dengan Perdana Menteri Fumio Kishida serta pegawai kanan yang lain selain menyampaikan ucapan di Universiti Keio. -BERNAMA


Buli siber bukan punca Jacinda Ardern letak jawatan

WELLINGTON, 24 Januari- Perdana Menteri New Zealand Jacinda Ardern menafikan punca dia meletak jawatan secara mengejut adalah disebabkan serangan berterusan oleh warganet dalam talian.Malah, pada Selasa dia berterima kasih kepada semua pihak selama tempohnya memegang jawatan nombor satu itu.Arden berkata minggu lalu dia tidak lagi terperangkap dalam 'tangki' selepas lima tahun menempuhi situasi bergelora, termasuk mengemudi negara menghadapi bencana alam, serangan pengganas terburuk dan pandemik COVID-19.Peletakan jawatannya, kurang tiga tahun selepas kemenangan pilihan raya, telah mencetuskan perdebatan nasional mengenai kebencian yang dihadapi oleh pemimpin wanita, terutama di media sosial.Chris Hipkins, yang akan mengambil alih jawatan perdana menteri, berkata Ardern mengalami penderaan 'sangat menjijikkan' semasa memimpin negara.Ardern bagaimanapun berkata dia tidak akan menggambarkannya seperti itu.Semasa penampilan awam terakhirnya sebagai perdana menteri, ketika melawat penempatan Maori Ratana di Pulau Utara, Arden berkata dia tidak suka pengundurannya dilihat sebagai "komen negatif terhadap New Zealand""Saya rasa syukur kerana mempunyai peranan yang hebat ini selama bertahun-tahun," katanya kepada pemberita.Populariti kerajaan Buruh Ardern telah merosot dalam beberapa bulan kebelakangan ini, dihalang oleh kemelesetan yang semakin buruk dan pembangkang konservatif yang bangkit semula.Hipkins akan mengangkat sumpah sebagai perdana menteri pada Rabu, berkata situasi tersebut ibarat "pahit manis" untuk menggantikan rakannya yang telah dikenalinya selama 20 tahun."Saya sangat berbesar hati untuk memegang jawatan itu, tetapi Jacinda juga merupakan kawan baik saya," katanya kepada pemberita Selasa.Ardern berkata dia kini akan berundur daripada politik, dan menawarkan beberapa nasihat untuk Hipkins."Mungkin nasihat paling penting yang saya berikan kepadanya ialah 'awak perlu jadi diri sendiri'," katanya. -AFP

(Jacinda Ardern (KIRI) dan  Chris Hipkins / AFP)


WHO gesa tindakan segera dan bersepadu cegah kematian akibat ubat batuk

GENEVA, 24 Januari - Pertubuhan Kesihatan Sedunia (WHO) menggesa 'tindakan segera dan bersepadu' untuk menghapuskan ubat-ubatan yang tidak berkualiti dan dipalsukan di seluruh dunia.Sekurang-kurangnya tujuh negara telah melaporkan insiden melibatkan sirap ubat batuk yang dijual bebas untuk kanak-kanak sejak empat bulan lalu.Lebih 300 kanak-kanak berumur bawah lima tahun, meninggal dunia akibat kecederaan buah pinggang yang teruk antaranya di Gambia, Indonesia dan Uzbekistan.Insiden yang dilaporkan melibatkan pencemaran yang disahkan atau disyaki melibatkan sirap ubat batuk buatan India dengan tahap dietilena glikol dan etilena glikol yang tinggi.

“Bahan cemar ini adalah bahan kimia toksik yang digunakan sebagai pelarut industri dan agen antibeku yang boleh membawa maut walaupun diambil dalam jumlah yang sedikit dan tidak boleh digunakan dalam ubat-ubatan," kata WHO menerusi kenyataan.Selain negara yang dinyatakan, WHO turut memberitahu bahawa terdapat kemungkinan ubat berkenaan turut dijual di Filipina, Timor Leste, Senegal dan Kemboja.Sehubungan itu, WHO menggesa tindakan di seluruh 194 negara anggotanya untuk mencegah lebih banyak kematian."Memandangkan ini bukan insiden terpencil, WHO menyeru pelbagai pihak berkepentingan yang terbabit dalam rantaian bekalan perubatan untuk mengambil tindakan segera dan diselaraskan," katanya.Sekitar Oktober lalu dan awal bulan ini, WHO menghantar amaran membabitkan beberapa produk khusus dan meminta ia dikeluarkan dari rak penjualan antaranya, ubat batuk sirap yang dibuat oleh Maiden Pharmaceuticals dan Marion Biotech, yang dikaitkan dengan kematian di Gambia dan Uzbekistan.Amaran turut dikeluarkan untuk ubat batuk dari empat pengeluar Indonesia, iaitu PT Yarindo Farmatama, PT Universal Pharmaceutical, PT Konimex dan PT AFI Pharma, yang dijual di dalam negara.WHO mengulangi gesaannya supaya produk yang dinyatakan dikeluarkan daripada pengedaran dan penjualan.WHO turut menggesa pengilang untuk hanya membeli bahan mentah daripada pembekal yang berkelayakan, menguji produk dengan lebih teliti dan menyimpan rekod pemprosesan."Pembekal dan pengedar harus memeriksa tanda pemalsuan dan hanya mengedar atau menjual ubat-ubatan yang dibenarkan," tambah WHO.-AFP


Ford rancang pecat 3,200 pekerja di Eropah

BERLIN, 23 Januari– Ford Motor Co merancang untuk mengurangkan sehingga 3,200 pekerja di seluruh Eropah dan memindahkan beberapa kerja pembangunan produk ke Amerika Syarikat, kata kesatuan IG Metall Jerman pada Isnin.Kenaikan kos untuk bahan bateri kenderaan elektrik dan unjuran kelembapan dalam ekonomi A.S. dan Eropah memberi tekanan kepada pembuat kereta untuk mengurangkan perbelanjaan. Perang harga EV yang dilancarkan oleh Tesla Inc awal bulan ini juga telah meningkatkan tekanan itu, kata penganalisis.Syarikat tersebut mahu memecat sehingga 2,500 pekerja dalam sektor pembangunan produk dan sehingga 700 orang dari pejabat pentadbiran, dengan Jerman paling banyak terjejas, kata IG Metall.Pekerja di tapak pembuat kereta AS, Cologne yang menggaji kira-kira 14,000 orang termasuk 3,800 di pusat pembangunan di kawasan Merkenich dimaklumkan mengenai rancangan itu pada mesyuarat majlis kerja pada hari Isnin.Jurucakap Ford di Jerman enggan mengulas, merujuk kepada kenyataan pada Jumaat di mana ia mengatakan bahawa peralihan kepada pengeluaran kenderaan elektrik (EV) memerlukan perubahan struktur dan ia tidak akan mengeluarkan sebarang kenyataan sehingga rancangan dimuktamadkan.Seorang jurucakap di ibu pejabat pembuat kereta di Michigan berkata perbincangan dengan majlis sekerja Jerman sedang diteruskan dan syarikat itu perlu "lebih berdaya saing" apabila ia beralih kepada EV. Ford tahun lepas mengumumkan pelaburan AS$2 bilion untuk mengembangkan pengeluaran di kilang Cologne untuk membuat model semua kenderaan elektrik secara besar-besaran. Kilang itu kini mengeluarkan Ford Fiesta serta enjin dan transmisi.Pembuat kereta itu, yang menggaji kira-kira 45,000 orang di Eropah, merancang tujuh model elektrik baharu, tapak pemasangan bateri di Jerman dan usaha sama pembuatan sel nikel di Turki sebagai sebahagian daripada usaha EV utama di benua itu.Ia juga mempunyai kerjasama dengan Volkswagen untuk menghasilkan 1.2 juta kenderaan pada platform elektrik MEB selama enam tahun.Perkongsian itu kekal, kata wakil Ford dan Volkswagen, walaupun jurucakap Ford A.S. menambah bahawa peranan Volkswagen dalam kenderaan elektrik Eropah generasi akan datang Ford masih belum ditentukan.Margin keuntungan sebelum cukai Ford di Eropah ialah 2.2% daripada jualan untuk sembilan bulan pertama 2022, jauh di bawah paras di Amerika Utara. Ia juga memberi amaran pada Oktober tentang keadaan ekonomi yang lemah di Eropah."Jika rundingan antara majlis sekerja dan pengurusan dalam beberapa minggu akan datang tidak memastikan masa depan pekerja, kami akan menyertai proses itu," kata IG Metall."Kami tidak akan menahan daripada langkah yang boleh memberi kesan serius kepada syarikat, bukan sahaja di Jerman tetapi di seluruh Eropah."Saham Ford naik 3.9% pada AS$12.89 pada petang Isnin di New York. Saham pesaing General Motors Co naik 3.1% kepada AS$36.45, manakala saham Tesla naik 7.6% pada AS$143.60. -REUTERS


Bongkah ais sebesar Greater London pecah, bukan disebabkan perubahan iklim

LONDON, 24 Januari- Sebuah bongkah ais sebesar Greater London dilaporkan pecah dan terpisah dari bongkah asal di Antartika, kejadian kedua berlaku dalam masa dua tahun.Penemuan terbaharu itu dilaporkan pada lewat Ahad lalu berdasarkan pemerhatian menggunakan pelbagai instrumen oleh British Antarctic Survey (BAS).Kajian Antartika British (BAS) berkata pembentukan gunung ais baharu dalam proses semula jadi itu bukan disebabkan oleh perubahan iklim, yang mempercepatkan perubahan struktur ais di Artik dan sebahagian Antartika.Gunung ais itu, berukuran 1,550 kilometer persegi (598 batu persegi), terpisah dari "Brunt Ice Shelf" setebal 150 meter sedekad selepas para saintis mula-mula melihat keretakan besar di rak itu.Pemisahan hebat yang serupa, melibatkan gunung ais seluas 1,270 kilometer persegi, berlaku sekitar setahun yang lalu.Ahli glasiologi BAS Dominic Hodgson berkata, kejadian berkenaan telah dijangka dan merupakan sebahagian daripada perubahan semula jadi 'Brunt Ice Shelf'."Ia tidak dikaitkan dengan perubahan iklim." katanya.

(Menurut pakar geologi BAS, Profesor Dominic Hodgson, rekahan terbaharu itu berada di pinggir lembaran ais Antartika yang keluar dari darat dan kemudian menghala ke laut/AFP)

Stesen Penyelidikan Halley VI Britain memantau keadaan bongkah ais terapung setiap hari tetapi mlaporkan tida asebarang perubahan cuaca dan keadaan sekitar tidak terjejas oleh rekahan terbaharu.Pangkalan penyelidikan mudah alih telah dipindahkan ke pedalaman atas sebab keselamatan pada 2016-2017 kerana retakan pada ais mengancam untuk memotongnya.Sejak itu, kakitangan telah ditempatkan di sana hanya semasa musim panas Antartika antara November hingga Mac, dengan 21 penyelidik kini berada di lokasi.Mereka mengekalkan bekalan kuasa dan kemudahan yang memastikan eksperimen saintifik beroperasi dari jauh sepanjang musim sejuk, apabila keadaan sekitar bergelap selama 24 jam dan suhu jatuh di bawah 50 darjah Celsius (-58 darjah Farenheit)."Pasukan sains dan operasi kami terus memantau rekahan ais untuk memastikan ia selamat."Beberapa bongkah ais yang terpecah di lebih banyak lokasi di utara adalah hasil daripada perubahan iklim. Tetapi yang ini lebih jauh ke selatan," katanya. -AFP


IMF lulus AS$105 juta bantuan kecemasan kepada Haiti

WASHINGTON, 24 Januari- Tabung Kewangan Antarabangsa (IMF) pada Isnin meluluskan bantuan kecemasan sebanyak AS$105 juta untuk Haiti, yang telah lama terperangkap dalam krisis kemanusiaan yang telah diburukkan lagi oleh inflasi global baru-baru ini.Timbalan Pengarah Urusan IMF, Antoinette Sayeh berkata, dana itu sepatutnya membolehkan negara Caribbean itu menampung perbelanjaan mereka yang paling terjejas melalui program pemberian makanan dan pemindahan wang tunai serta barangan ,"Wang itu dikeluarkan melalui "Food Shock Windiow' iaitu bantuan makanan kecemasan oleh IMFyang dibuka pada akhir September lalu untuk tempoh satu tahun," katanya dalam satu kenyataan.Katanya, langkah itu digunakan untuk menyediakan akses pantas kepada dana kecemasan kepada negeri-negeri yang menghadapi masalah kekukrangan bekalan makanan, terutamanya sekiranya berlaku kejutan yang tidak dijangka dalam import bijirin atau kenaikan harga secara mendadak.

“Dengan lebih separuh penduduk sudah berada di bawah paras kemiskinan, Haiti menghadapi krisis kemanusiaan yang teruk,” kata IMF, sambil menyatakan bahawa negara Caribbean itu juga menghadapi krisis kesihatan”dalam bentuk wabak kolera."Haiti sedang menghadapi krisis kemanusiaan dan terjejas teruk oleh ancaman ekonomi daripada pencerobohan Rusia ke atas Ukraine," kata Sayeh. -AFP


Protes besar-besaran Peru akan diteruskan- Menteri Dalam Negeri

LIMA, 24 Januari- Bantahan antikerajaan yang bertukar menjadi ganas dan menyebabkan sekurang-kurangnya 46 orang terbunuh di Peru akan diteruskan, kata Menteri Dalam Negeri Vicente Romero pada Isnin.Selepas protes besar-besaran minggu lalu di ibu negara Lima, satu lagi perhimpunan telah dirancang pada Selasa oleh penunjuk perasaan yang menuntut peletakan jawatan Presiden Dina Boluarte, walaupun pihak berkuasa mengisythiharkan darurat."Protes akan berterusan. Kami bekerja secara intensif dengan kementerian pertahanan untuk menyelesaikannya," kata Romero kepada saluran TV Peru.Penunjuk perasaan, kebanyakannya dari wilayah Andes yang miskin, juga menuntut perlembagaan baharu, pilihan raya baharu dan pembubaran kongres.Mereka turut mengecam penindasan oleh pasukan keselamatan, tetapi menteri mempertahankan polis dan memuji kebolehan mereka."Sekarang ini kami sedang mengalami salah satu tahap keganasan tertinggi sejak 1980-an" apabila pihak berkuasa sedang memerangi gerila sayap kiri Shining Path, kata Romero.Dia sekali lagi menyalahkan kumpulan "tidak berwajah" kerana membiayai protes di mana dia berkata 540 pegawai polis telah cedera.Pihak berkuasa mendakwa pengedar dadah dan pelombong haram 'memanipulasi' penunjuk perasaan.Masalah pertama tercetus pada 7 Disember selepas presiden ketika itu Pedro Castillo ditangkap dan didakwa melakukan pemberontakan selepas cuba membubarkan kongres dan memerintah melalui dekri.Penyokongnya sentiasa mengadakan protes dan sekatan jalan raya di seluruh negara, dan ada kalanya cuba menyerbu lapangan terbang.Pada Isnin, masih terdapat lebih 80 jalan terhalang di lapan daripada 25 wilayah Peru.Kubu Inca Machu Picchu telah ditutup sejak Sabtu kerana perkhidmatan kereta api ke tapak pelancongan popular itu telah digantung selama beberapa hari.Lebih 400 pelancong yang terkandas terpaksa dipindahkan dari Machu Picchu pada hujung minggu.Lapangan terbang di bandar selatan Arequipa dan Juliaca kekal ditutup.-AFP


'Suspek kes tembak bunuh 11 orang bukan seorang yang ganas'- bekas isteri

(The Star Dance Studio di Monterey Park, California, pada 23 Januari 2023 / AFP)

MONTEREY PARK, 24 Januari- Suspek berusia 72 tahun yang membunuh 11 orang sebelum menembak dirinya sendiri, sebelum ini pernah menjadi ahli tetap di kelab tarian California di mana tragedi tembakan berlaku pada Isnin.Imigran, Huu Can Tran menggunakan pistol separa automatik melepaskan 42 das tembakan di sekitar Studio Tarian Star Ballroom di Monterey Park, sebuah bandar di mana majoriti penduduk adalah orang Asia.Dua puluh minit kemudian, senjatanya berjaya dilucutkan oleh seorang pekerja di kelab tarian lain, sebelum melarikan diri.Kejadian berlaku ketika masyarakat Asia sedang menyambut Tahun Baharu Cina.Tran, berhijrah ke Amerika Syarikat dari China, menurut sijil perkahwinan yang ditunjukkan oleh bekas isterinya kepada CNN.Wanita itu, yang tidak mahu namanya didedahkan, memberitahu dia telah bertemu dengan Tran dua dekad lalu di Star Ballroom Dance Studio.Studio tarian itu, yang laman webnya mengatakan ia diasaskan pada tahun 1990, menawarkan kelas dalam semua jenis tarian, termasuk balet kanak-kanak dan tarian Latin.Wanita itu berkata, bekas suaminya, yang kadang-kadang bekerja sebagai pemandu trak, bukan merupakan seorang yang ganas, tetapi kadang-kadang boleh menjadi tidak sabar.Rekod mahkamah yang dipetik CNN menunjukkan pasangan itu telah bercerai pada 2006.Seorang lelaki yang mengatakan dia mengenali Tran dengan baik pada penghujung 2000-an dan awal 2010-an memberitahu dia telah menjadi pelanggan tetap di studio tarian pada masa itu.Pemuda itu menerangkan bagaimana Tran dengan suka rela akan menumpangkannya hampir setiap malam.Namun dia mengakui Tran kadang-kadang mengadu tentang guru tarian dan menggambarkan Tran mempunyai ramai musuh di studio tari berkenaan. -AFP

(Bunga dan lilin diletakkan di luar Star Dance Studio di Monterey Park, California / AFP)


FDA syor suntikan dos penggalak vaksin COVID-19 secara tahunan

WASHINGTON, 24 Januari – Pihak berkuasa kesihatan Amerika Syarikat (AS) pada Isnin mengeluarkan pelan baharu mengenai suntikan dos penggalak vaksin COVID-19.Pentadbiran Makanan dan Ubat-ubatan (FDA) berkata di bawah pelan baharu FDA itu suntikan vaksin COVID-19 dicadang diberikan secara tahunan untuk kebanyakan golongan dewasa di negara ini sama seperti suntikan influenza.

Perkara itu dinyatakan dalam satu dokumen taklimat yang dikeluarkan menjelang mesyuarat pakar vaksin yang dijadualkan pada Khamis ini.“Tetapi sebarang rancangan untuk vaksin COVID-19 itu mesti mengambil kira masa yang diperlukan untuk menghasilkan dos vaksin yang mencukupi,” kata FDA.Keputusan mengenai komposisi vaksin yang disyorkan boleh dibuat tepat pada masanya mengikut pengeluaran tidak lewat daripada September setiap tahun.-REUTERS


Tujuh maut dalam dua insiden tembakan di California

LOS ANGELES, 24 Januari- Tujuh orang terbunuh dan seorang cedera parah pada Isnin dalam dua tembakan di Half Moon Bay di utara California, lapor media AS.Tiada pengesahan rasmi mengenai jumlah mangsa daripada pihak berkuasa."Pejabat Syerif sedang bertindak balas terhadap insiden tembakan dengan berbilang mangsa di kawasan (Highway) 92 and the (Half Moon Bay) City," kata Syerif Daerah San Mateo di laman Twitternya."Suspek berada dalam tahanan. Tiada ancaman berterusan kepada masyarakat buat masa ini."Dua insiden yang dilaporkan oleh media AS itu berlaku di ladang berdekatan antara satu sama lain di kawasan selatan San Francisco.ABC7 pada asalnya melaporkan seorang maut dan tiga cedera di Ladang Cendawan Gunung, lapor ABC7, memetik sumber penguatkuasaan undang-undang. Tiga orang maut di Ladang Rice Tucking-Soil berdekatan, kata penyiar itu di laman webnya.NBC Bay Area, kemudiannya berkata tujuh maut dalam dua tembakan itu.Pertumpahan darah baharu itu berlaku kurang 48 jam selepas seorang lelaki bersenjata membunuh 11 orang di sebuah studio tarian berhampiran Los Angeles.Gabenor California Gavin Newsom, yang telah berada di Taman Monterey di mana pembunuhan beramai-ramai itu berlaku, melayari Twitter beberapa saat selepas berita mengenai pembunuhan baharu itu tersebar."Saya berada di hospital bertemu dengan mangsa tembakan besar-besaran apabila saya dimaklukan untuk diberi taklimat tentang satu lagi tembakan. Kali ini di Half Moon Bay. Tragedi demi tragedi."ABC7 menyiarkan rakaman penahanan seorang lelaki, dan berkata insiden itu berlaku ketika petugas mereka sedang bersiap sedia di luar balai polis. -AFP


Erdogan beri amaran kepada Sweden mengenai NATO susulan insiden bakar Al-Quran

ISTANBUL, 24 Januari - Presiden Turkiye, Recep Tayyip Erdogan semalam memberi amaran bahawa Sweden tidak boleh mengharapkan sokongan negara itu untuk menyertai Pertubuhan Perjanjian Atlantik Utara (NATO) selepas insiden pembakaran al-Quran di luar kedutaannya di Stockholm.Kenyataan Erdogan itu menjauhkan lagi prospek Sweden dan Finland untuk menyertai pakatan pertahanan itu sebelum pilihan raya presiden dan parlimen Turkiye, Mei ini.Turkiye dan Hungary adalah satu-satunya anggota NATO yang tidak meratifikasi keputusan bersejarah kedua-dua negara untuk memecahkan tradisi berkecuali ketenteraan sebagai tindak balas terhadap pencerobohan Rusia ke atas Ukraine.Perdana Menteri Hungary, Viktor Orban berjanji bahawa parlimennya akan meluluskan kedua-dua usul berkenaan bulan depan.Bagaimanapun, Erdogan memperkukuhkan langkahnya menuju pilihan raya dengan membangkitkan pangkalan pilihan raya nasionalisnya.

"Sweden tidak sepatutnya mengharapkan sokongan Turkiye untuk NATO."Adalah jelas bahawa mereka yang menyebabkan aib di hadapan kedutaan kita, tidak boleh mengharapkan sebarang kebajikan berhubung permohonan untuk menjadi ahli NATO," katanya.Pemimpin Sweden mengecam keras tindakan ahli politik sayap kanan, Rasmus Paludan tetapi mempertahankan definisi kebebasan bersuara negara itu.Erdogan berkata, pembakaran kitab suci umat Islam adalah jenayah kebencian yang tidak dapat dipertahankan dengan kebebasan bersuara.-AFP


Bencana alam tingkatkan risiko pemerdagangan manusia

VIENNA, 24 Januari - Bencana alam akibat perubahan iklim, mendorong berlakunya kes pemerdagangan manusia. Ini berikutan penduduk yang meninggalkan negara mereka, berdepan risiko dieksploitasi sindiket berkenaan.Laporan Pejabat Pertubuhan Bangsa Bersatu (PBB) mengenai dadah dan jenayah (UNODC) turut mengaitkan peperangan yang berterusan di Ukraine juga merupakan satu lagi faktor risiko untuk meningkatkan pemerdagangan manusia.

"Walaupun analisis global yang sistematik tentang kesan perubahan iklim dalam pemerdagangan orang tidak ada, kajian peringkat komuniti di bahagian lain dunia menunjukkan bencana akibat cuaca sebagai punca pemerdagangan manusia," kata kata laporan UNODC.Laporan itu adalah berdasarkan data dari 141 negara yang dikumpul dari 2017 hingga 2020, dan analisis 800 kes mahkamah.Pegawai Penyelidik UNODC, Fabrizio Sarrica berkata peningkatan kes pemerdagangan manusia, dapat dilihat di Bangladesh dan Filipina. Ini selepas taufan mengakibatkan jutaan penduduk kehilangan tempat tinggal. Kemarau dan banjir di Ghana dan wilayah Caribbean turut memaksa ramai untuk berhijrah.Pada tahun 2021, lebih 23.7 juta penduduk kehilangan tempat tinggal akibat bencana alam.-AFP


Cemburu atau pertikaian peribadi mungkin motif tembakan malam TBC

MONTEREY PARK, 24 Januari- Pihak polis sedang menyiasat sama ada cemburu atau pertikaian peribadi menjadi motif dalam insiden tembakan pada malam sambutan Tahun Baru Cina, yang membunuh 11 orang.Huu Can Tran, 72, menggunakan pistol separa automatik dalam insiden amuk di pinggir bandar Los Angeles dan membunuh lelaki dan wanita berusia antara 50 dan 70-an.Penembak kemudian memandu ke lokasi berlainan sebelum tindakan pantas seorang pemuda merampas senjata itu daripadanya, menghalang insiden lain daripada berlaku.Beberapa jam kemudian, Tran membunuh diri selepas polis menemui van putih miliknya.Penduduk Monterey Park, Chester Hong memberitahu bahawa beliau percaya pertikaian domestik berhubung jemputan ke pesta malam Tahun Baru Cina menjadi punca serangan itu."Isteri (dijemput) menyertai parti (tetapi) suami tidak dijemput.Kemungkinan suami mungkin kecewa dan cemburu," katanya.Kejadian amuk pada malam Sabtu lalu adalah insiden tembakan terburuk di Amerika Syarikat (AS) sejak tragedi bersenjata di Uvalde, Texas membunuh 21 orang di sebuah sekolah rendah, pada Mei tahun lalu.Jumlah korban dari Monterey Park, salah satu komuniti Asia terbesar di California, meningkat kepada 11 orang, apabila salah seorang mangsa yang cedera dalam serangan itu, meninggal dunia di hospital.

Pusat Perubatan Los Angeles dan Universiti Southern California berkata, seramai empat mangsa dirawat di hospital dan seorang masih dalam keadaan kritikal.Koroner di Los Angeles berkata, kesemua mangsa yang meninggal dunia berusia antara 50 hingga 70-an.Dua wanita yang terkorban dikenali sebagai My Nhan, 65, dan Lilan Li, 63.Rakaman keselamatan menunjukkan Brandon Tsay, 26, bergelut dengan Tran di lobi Lai Lai Ballroom & Studio di Alhambra ketika cuba merampas senjata separa automatik 9mm Cobray M11."Saya menerpa ke arah penembak dan merebut senjata dan bergelut. Kami kemudian bergelut di dalam lobi, cuba menjauhkan pistol daripada satu sama lain."Dia memukul belakang kepala saya, ketika cuba menggunakan siku untuk menjauhkan pistol daripadanya," katanya.Tsay akhirnya berjaya menjauhkan pistol dan menolaknya ke tepi."Saya kemudian mengacukan pistol untuk menakut-nakutkannya dan menjerit, 'Pergi sini. Saya akan tembak. Pergi jauh... Pergi," katanya. -AFP


WHO gesa tindakan segera hapus ubat palsu, selepas kematian akibat ubat batuk

LONDON, 24 Januari - Pertubuhan Kesihatan Sedunia (WHO) menggesa tindakan segera dan selaras diambil untuk menghapuskan ubat-ubatan palsu dan tidak berkualiti di seluruh dunia. Tindakan itu susulan kematian lebih 300 kanak-kanak kebanyakannya berumur bawah 5 tahun, selepas mengambil ubat batuk yang dilaporkan di Indonesia, Gambia dan Uzbekistan, kata WHO dalam satu kenyataan pada Isnin.WHO memaklumkan sekurang-kurangnya tujuh negara melaporkan kes seumpama itu sejak empat bulan lalu. Ubat batuk berkenaan dijual secara berleluasa yang mempunyai tahap dietilena glikol dan etilena glikol yang tinggi.

"Bahan cemar ini adalah bahan kimia toksik yang digunakan sebagai pelarut industri dan agen antibeku yang boleh membawa maut walaupun diambil dalam jumlah yang kecil, dan tidak boleh ditemui dalam ubat-ubatan," kata WHO.WHO telah menghantar amaran pada Oktober, minta untuk menarik balik ubat berkenaan dari pasaran, membabitkan ubat batuk cecair keluaran Maiden Pharmaceuticals dan Marion Biotech yang dikaitkan dengan kematian di Gambia dan Uzbekistan- REUTERS


Masalah bekalan elektrik di Pakistan semakin pulih

KARACHI, 24 Januari - Kerajaan Pakistan mula memulihkan bekalan elektrik kepada jutaan penduduknya pada Isnin, berikutan gangguan bekalan akibat kerosakan sistem penghantaran bekalan elektrik menyebabkan antara gangguan bekalan paling teruk negara itu.Ini sekaligus menyerlahkan infrastruktur lemah negara yang banyak berhutang itu.Di Karachi, pasar-pasar bergelap dengan penjana kuasa membolehkan peniaga memasang lampu.Satu penyiasatan telah dilancarkan untuk mengenal pasti punca gangguan bekalan yang berlarutan lebih 12 jam semasa kemuncak musim sejuk.Menteri Tenaga, Khurram Dastgis menyatakan pada petang Isnin, bahawa pihak berkuasa telah mula mengembalikan bekalan elektrik di seluruh negara.Menurutnya lagi, gangguan bekalan itu disebabkan lonjakan voltan, adalah kegagalan grid utama kedua dalam tempoh tiga bulan.

Masalah ketiadaan bekalan elektrik dialami hampir 220 juta penduduk Pakistan hampir setiap hari.- REUTERS


Kanak-kanak lelaki dua tahun dipilih ahli termuda Mensa Britain

ENGLAND, 24 Januari - Seorang kanak-kanak lelaki Britain yang boleh membaca ketika berusia dua tahun dipilih sebagai ahli termuda Mensa Britain, iaitu persatuan masyarakat kecerdasan minda (IQ) eksklusif dunia.Teddy Hobbs yang berusia empat tahun mampu mengira hingga seratus dalam beberapa bahasa termasuk mandarin.Ibunya, Beth Hobbs berkata, dia menyedari keinginan Teddy untuk belajar apabila dia hanya berminat dengan program pendidikan di televisyen semasa sekatan koronavirus."Dia (Teddy) mula menyedari. Dia akan melihat beberapa rakan yang cuba untuk membaca dan seolah-olah 'bagaimana mereka tidak boleh melakukannya' sedangkan dia boleh," kata Beth.

Mensa merupakan organisasi antarabangsa untuk individu yang memiliki IQ tinggi yang mencapai skor melebihi persentil ke-98 populasi umum, pada ujian kecerdasan Mensa yang diluluskan.Teddy diterima masuk menyertai organisasi elit itu pada umur tiga tahun selepas mendapat skor IQ sebanyak 139 daripada 160. - REUTERS


34 wanita dilantik sertai barisan kepimpinan di dua masjid suci

ANKARA, 23 Januari - Arab Saudi melantik 34 wanita untuk memegang jawatan dalam barisan kepimpinan di dua masjid suci di Mekah dan Madinah, lapor Anadolu.

Dalam satu kenyataan, Presiden Umum untuk Hal Ehwal Dua Masjid berkata pelantikan itu bertujuan untuk membangunkan lagi perkhidmatan yang disediakan buat pelawat yang mengunjungi masjid berkenaan.

"Ia sebahagian daripada perubahan kualitatif yang sedang dilaksana oleh kerajaan untuk kaum wanita Arab Saudi yang mempunyai kelayakan…,” menurutnya.

Pada Ogos 2021, Arab Saudi melantik dua wanita sebagai pembantu kepada ketua Presiden Umum untuk Hal Ehwal Dua Masjid Suci.

Awal bulan ini, Arab Saudi mengumumkan pelantikan 32 wanita sebagai pemandu di bawah Program Pemimpin Kereta Api Ekspres Haramain.

Negara yang kaya dengan minyak itu telah mengambil beberapa langkah untuk memperkasakan wanita sejak beberapa tahun kebelakangan ini termasuk membenarkan wanita memandu dan mendaftar dalam perkhidmatan tentera. - BERNAMA


Indonesia larang makan snek 'dragon's breath'

JAKARTA, 23 Januari- Sekurang-kurangnya 20 orang kanak-kanak di Indonesia mengalami masalah kesihatan selepas memakan snek bersalut nitrogen cecair yang digelar 'dragon's breath'.Snek itu mula popular di Indonesia selepas video mengenainya tular di media sosial terutama aplikasi TikTok.Akibat tertarik dengan keunikannya, ramai kanak-kanak di negara itu mengalami keracunan makanan dan kerosakan organ dalaman selepas mencuba snek tersebut.Situasi itu mendorong pihak berkuasa kesihatan Indonesia memberi amaran kepada orang ramai supaya tidak mengambilnya.Snek tersebut digelar 'dragon's breath' kerana kepulan asap yang dikeluarkan apabila dimakan.Ia merangkumi pelbagai jenis gula-gula atau bijirin berwarna-warni disalut dengan nitrogen cecair dan coklat.Kementerian Kesihatan Indonesia menjelaskan, nitrogen cecair boleh mencapai suhu -190 darjah celsius dan jika terkena kulit boleh menyebabkan radang atau melecur.Bagaimanapun, tiada kematian dilaporkan setakat ini.Penggunaan nitrogen cecair dalam penyediaan makanan bukanlah sesuatu yang baharu kerana ramai chef terkemuka menggunakan kesan wap yang dihasilkan sebagai gimik hidangan mereka.


Jepun siap sedia hadapi salji tebal

TOKYO, 23 Januari- Jepun kini bersiap sedia menghadapi salji tebal yang diramal akan melanda negara itu mulai esok.Agensi Meteorologi Jepun (JMA) mengeluarkan amaran akan berlaku tiupan jisim udara paling sejuk pada musim ini yang boleh menyebabkan bencana. Menurutnya, situasi itu boleh membawa gangguan kepada lalu lintas akibat salji tebal dan ribut salji.Justeru, agensi itu menggesa orang ramai secara umum untuk segera melakukan persiapan.JMA menyatakan, paip air juga boleh membeku dan mungkin berlaku gangguan bekalan elektrik.Selain itu, orang ramai yang tiada keperluan untuk keluar rumah, dinasihat agar terus berada di dalam rumah.Kawasan yang berhadapan dengan pantai laut Jepun dari utara ke barat Jepun turut dijangka mengalami salji lebat dan ribut salji bermula esok hingga Khamis.Dalam masa dua hari, timbunan salji mungkin mampu mencecah sedalam 100 sentimeter di kawasan tengah Jepun dengan angin di beberapa wilayah melebihi 82 kilometer sejam.


Pilihan raya Turkiye dipercepat ke 14 Mei

ISTANBUL, 23 Januari- Presiden Turkiye, Recep Tayyip Erdogan mengumumkan pilihan raya negara itu akan diadakan pada 14 Mei 2023.Tarikh itu dipercepatkan sebulan lebih awal daripada tarikh asal yang dijadualkan iaitu pada 18 Jun 2023.“Ini bukan pilihan raya awal, tetapi kami membawa tarikh berkenaan lebih awal,” kata Erdogan dalam rakaman video pertemuannya dengan beberapa golongan belia di Bursa hujung minggu lalu.Sementara itu, kempen pilihan raya akan bermula pada 10 Mac 2023.Memetik laporan AFP, sumber dalaman parti pembangkang memaklumkan calon presiden gabungan mereka akan diumumkan pada Februari ini.Khabar angin mengatakan ia mungkin diisi oleh Datuk Bandar Istanbul, Ekrem Imamoglu yang bakal menjadi saingan sengit kepada Erdogan. -AFP


PM Jepun ikrar tangani krisis kadar kelahiran, tubuh agensi baharu

TOKYO, 23 Januari- Jepun akan melancarkan sebuah agensi kerajaan baharu dalam menangani krisis kadar kelahiran yang rendah dan isu penduduk semakin berusia.Perdana Menteri, Fumio Kishida yang berikrar mahu menangani isu itu berkata, Agensi Kanak-kanak dan Keluarga akan dilancarkan pada April ini yang direka untuk menyokong ibu bapa untuk mendapatkan anak.Katanya, dianggarkan jumlah kelahiran berkurangan sehingga bawah 800,000 orang pada tahun lalu."Jepun berada di ambang sama ada boleh terus berfungsi sebagai sebuah masyarakat atau tidak."Menumpukan perhatian pada dasar mengenai kanak-kanak dan pembesaran anak adalah isu yang tidak boleh ditunggu mahupun ditangguhkan," katanyaData Bank Dunia merekodkan kadar kelahiran berkurangan di banyak negara maju, namun di Jepun isu itu amat meruncing kerana ia mencatat kadar kedua tertinggi di dunia bagi orang berumur 65 tahun ke atas, selepas negara kecil Monaco.Kadar kelahiran semakin menurun di banyak negara disebabkan faktor peningkatan kos sara hidup, lebih ramai wanita mendahulukan kerjaya dan memilih untuk mendapatkan anak kemudian.Data rasmi minggu lalu menunjukkan bahawa penduduk China menyusut pada 2022, buat kali pertama dalam lebih enam dekad. -AFP


Perkhidmatan kereta api di Pakistan terjejas akibat gangguan elektrik

(Penumpang sebuah kereta api terperangkap selepas kemudahan awam itu terhenti di tengah-tengah landasan akibatgangguan elektrik di Lahore pada 23 Januari 2023/Twitter @ArslanJutt43)

LAHORE, 23 Januari- Perkhidmatan kereta api di bandar kedua terbesar di Pakistan, di sini, terganggu selepas negara itu dilanda kegelapan hari ini.

Ia susulan sistem penghantaran bekalan elektrik mengalami kerosakan sehingga menyebabkan gangguan berlaku di seluruh negara yang menjejaskan lebih 220 juta penduduk.

Kementerian Tenaga dalam kenyataan memaklumkan, gangguan itu berlaku sekitar pukul 7.34 pagi dengan kerja-kerja baik pulih sedang giat dijalankan.

"Kerja-kerja baik pulih mungkin mengambil masa sekurang-kurangnya 12 jam.

"Semua bandar utama termasuk Karachi, Islamabad, Lahore dan Peshawar terjejas," katanya.Gangguan bekalan elektrik itu disifatkan antara yang paling teruk pernah dialami Pakistan.Pakistan telah lama dilanda kekurangan tenaga disebabkan beberapa faktor termasuk ekonomi yang lemah, salah urus dan kekurangan kemudahan penyimpanan tenaga.Kebanyakan hospital di negara itu menggunakan tenaga dari penjana kuasa, manakala sekolah menggunakan pemanas gas untuk memanaskan bilik darjah ketika musim sejuk. -Reuters

(Lebih 220 juta penduduk di Pakistan bergelap akibat gangguan elektrikpada 23 Januari 2023/Reuters)


16 maut bangunan runtuh di Aleppo

(Pasukan penyelamat mengeluarkan mayat mangsa runtuhan bangunan di Aleppo pada 22 Januari 2023/REUTERS)

ALEPPO, 23 Januari- Runtuhan bangunan di bandar Aleppo yang musnah akibat peperangan di Syria pada Ahad membunuh sekurang-kurangnya 16 orang termasuk kanak-kanak dengan usaha menyelamat berlanjutan sehingga lewat malam.“Jumlah mangsa terkorban dalam runtuhan bangunan kediaman itu meningkat kepada 16 orang,” lapor agensi berita tempatan, SANA.SANA melaporkan, empat mangsa berjaya diselamatkan dari runtuhan bangunan itu dan mereka mengalami kecederaan.Sementara itu, agensi berita Kurdish melaporkan lima kanak-kanak adalah antara mangsa yang maut.Menurut Kementerian Dalam Negeri Syria, bangunan lima tingkat itu didiami tujuh keluarga.Penduduk tempatan pula memberitahu bahawa kira-kira 35 orang tinggal di bangunan terbabit. Sebahagian besar bandar Aleppo musnah dalam konflik Syria sejak 12 tahun lalu dengan meninggalkan banyak struktur dalam keadaan uzur. -AFP

(Pasukan penyelamat giat mencari mangsa yang mungkin terselamat di bawahruntuhan bangunan/AFP)


Isu Islamofobia di Sweden antara akan dibincang dengan Brunei - Zambry

SEPANG, 23 Januari - Wisma Putra akan membincangkan mengenai pendirian Malaysia dan Brunei terhadap isu Islamofobia yang berlaku di Stockholm, Sweden pada lawatan rasmi Perdana Menteri Datuk Seri Anwar Ibrahim ke Brunei, yang dijadualkan bermula esok.Menteri Luar Datuk Seri Dr Zambry Abdul Kadir yang juga selaku menteri pengiring Anwar pada lawatan rasmi itu berkata beliau akan membincangkan perkara berkenaan bersama rakan sejawatnya, Erywan Mohd Yusof.“Oleh kerana hal ini menyentuh kedudukan umat Islam seluruh dunia yang dilakukan ektremis, tentunya ia akan mencetuskan keprihatinan Malaysia-Brunei.“Jadi saya akan bincang dengan rakan sejawat saya pada sesi lawatan rasmi ini,” katanya kepada Bernama di Lapangan Terbang Antarabangsa Kuala Lumpur (KLIA) di sini hari ini.

(Pemimpin parti pelampau kanan Denmark "Stram Kurs" Rasmus Paludan membakar Al-Quran di luar Kedutaan Turkiye di Stockholm, Sweden pada 21 Januari lalu/FOTO REUTERS)

Pada Sabtu lepas, Rasmus Paludan yang merupakan pemimpin parti pelampau kanan Denmark “Stram Kurs”, diberikan kebenaran membakar Al-Quran di luar Kedutaan Turkiye di Stockholm, Sweden hingga membangkitkan kemarahan penganut Islam di seluruh dunia.Tindakan itu turut menarik perhatian Anwar yang dilaporkan berkata Malaysia mengutuk sekeras-kerasnya tindakan Islamofobia dan menggesa Kerajaan Sweden supaya mengambil tindakan segera ke atas pelaku perbuatan keji itu, selain memastikan langkah drastik di masa depan untuk menangani peningkatan Islamofobia yang membimbangkan di negara itu.Anwar dijadual mengadakan lawatan rasmi dua hari ke Brunei mulai esok. Brunei merupakan destinasi kedua lawatan rasmi Anwar, selepas dilantik ke jawatan itu pada Disember lepas.Menyifatkan tindakan Paludan sebagai melampaui batas persefahaman serta tidak menghormati kehidupan beragama, Zambry berkata perbuatan seumpama itu sudah pasti tidak dapat diterima mana-mana negara bertamadun.“Mereka cakap soal demokrasi tetapi ini bukan tindakan sepatutnya. Sebaliknya perlu jaga keamanan dan kestabilan,” katanya.Beliau berkata Malaysia adalah sebuah negara yang mengamalkan keamanan dan menerapkan sikap hormat menghormati antara pelbagai kaum serta agama dalam kalangan rakyat.“Anwar terkenal sebagai seorang yang gemar adakan dialog peradaban, ini sepatutnya dilakukan bukan cetuskan Islamofobia,” katanya. - BERNAMA


Sotong 'gergasi' dirakam di perairan Jepun

TOYOOKA, 23 Januari- Seekor sotong bersaiz 'gergasi' berjaya dirakam oleh sepasang suami isteri ketika melakukan aktiviti skuba di perairan pantai barat Jepun, baru-baru ini.Yosuke Tanaka dan isterinya, Miki Tanaka yang menjalankan perniagaan aktiviti skuba memberitahu, sotong berukuran sepanjang kira-kira 2.5 meter itu dijumpai dalam keadaan pasif dengan berenang agak pelahan serta kulitnya agak mengelupas.Namun, kedua-dua mereka masih berhati-hati dengan berenang tidak terlalu hampir dengan haiwan berkenaan susulan percaya ia memiliki kekuatan yang luar biasa pada sesunggutnya."Tidak dapat saya bayangkan bagaimanapun sotong ini berhadapan dengan ikan paus yang merupakan antara pemangsa utamanya."Ia pasti kerana kekuatan sesunggutnya yang menjadi sistem pertahanan," kata Yosuke.Dalam pada itu, Miki memberitahu, selain saiz tubuhnya, mata sotong berkenaan yang besar sangat menarik perhatian."Ia sangat mengujakan. Pengalaman bertentang mata dengan haiwan sebesar itu sangat luar biasa," katanya.Sotong bersaiz 'gergasi' diketahui hidup di perairan sekitar Jepun dan amat sukar ditemukan dalam keadaan hidup.Bagaimanapun, bangkainya pernah beberapa kali dijumpakan terdampar di persisir pantai. -AFP


Awan pelik mirip UFO gemparkan penduduk

BURSA, 23 Januari- Pembentukan awan pelik berwarna merah yang kelihatan seperti objek terbang tidak dikenali (UFO), mengemparkan suasana pagi penduduk bandar di sini, Khamis lalu.Awan berbentuk agak bulat itu muncul ketika matahari terbit yang turut memperlihatkan lubang besar di tengahnya.Direktorat Meteorologi Turkiye memberitahu pembentukan aneh tersebut adalah contoh awan kanta yang terbentuk akibat angin kencang yang turun naik di atas bukit serta gunung.Sementara itu, pancaran cahaya matahari terbit menyebabkan awan besar berkenaan bertukar warna dari jingga kepada merah dan kuning.Saksi berkata, bentuk itu dapat dilihat selama kira-kira sejam sebelum hilang dari langit.Gambar awan pelik berkenaan turut tular di media sosial. -Reuters


Dunia mengecam pembakaran Al-Quran di Sweden

(Penunjuk perasaan memegang salinan Al-Quran di hadapan Konsulat Jeneral Sweden di Istanbul semalam selepas Rasmus Paludan membakar Al-Quran di Sweden/FOTO AFP)

ISTANBUL, 23 Januari - Negara Arab dan seluruh dunia Islam terus mengecam tindakan pelampau sayap-kanan Sweden-Denmark, membakar Al-Quran di ibu negara Sweden, Stockholm.Rasmus Paludan, ketua Parti Stram Kurs, kini di bawah perlindungan polis mendapat kebenaran daripada kerajaan untuk membakar senaskah al-Quran di luar Kedutaan Turki di Stockholm, Sabtu lalu.Arab Saudi mengecam tindakan pihak berkuasa Sweden kerana membenarkan ahli politik sayap kanan itu membakar al-Quran.Dalam satu kenyataannya, Kementerian Luar Arab Saudi menekankan "pendirian tegas kerajaan yang menyeru terhadap kepentingan menyebarkan dialog, toleransi dan kewujudan bersama dan menolak kebencian serta ekstremisme."Kementerian Luar Mesir mengecam pembakaran al-Quran sebagai "perbuatan yang memalukan."Kementeriannya dalam satu kenyataan memberi amaran bahawa "perbuatan memalukan itu membangkitkan kemarahan ratusan juta umat Islam di seluruh dunia.""Amalan ekstremis ini tidak konsisten dengan nilai menghormati orang lain, kebebasan kepercayaan, hak asasi manusia dan kebebasan asasi manusia," tambahnya.Qatar turut mengecam sekeras-kerasnya kebenaran Sweden membakar al-Quran di luar Kedutaan Turki di Stockholm."Kejadian kejam ini adalah satu tindakan menghasut dan provokasi serius terhadap perasaan lebih dua bilion umat Islam di dunia," kata Kementerian Luar Qatar dalam satu kenyataan.Emiriah Arab Bersatu (UAE) juga mengutuk insiden itu dan mengulangi "penolakannya terhadap semua amalan yang bertujuan menjejaskan keselamatan dan kestabilan yang bertentangan dengan nilai dan prinsip manusia dan moral."UAE memperbaharui gesaannya untuk meninggalkan ucapan kebencian dan keganasan dan menekankan keperluan untuk menghormati simbol agama dan mengelakkan hasutan kebencian dengan menghina agama.Oman menyebut pembakaran al-Quran sebagai "tindakan provokasi terhadap perasaan umat Islam dan hasutan untuk keganasan dan kebencian, oleh pelampau di Sweden."Ia menggariskan keperluan untuk usaha antarabangsa bagi menyatukan nilai toleransi dan kewujudan bersama serta menjenayahkan semua tindakan yang menggalakkan ideologi kebencian.Menteri Luar Kuwait, Sheikh Salem Abdullah Al-Jaber Al-Sabah, mengecam pembakaran al-Quran, berkata insiden itu "mencederakan sentimen umat Islam di seluruh dunia dan menandakan provokasi yang serius."

(Penunjuk perasaan membakar potret Rasmus Paludan, pemimpin parti politik sayap kanan Denmark Hard Line, di hadapan Konsulat Jeneral Sweden di Istanbul/FOTO AFP)

Iran juga menamakan pembakaran al-Quran sebagai cubaan untuk mencetuskan kebencian dan keganasan terhadap umat Islam.Tehran berkata beberapa negara Eropah dengan alasan palsu menyokong kebebasan bersuara "membenarkan unsur-unsur ekstremis dan radikal menyebarkan kebencian terhadap kesucian serta nilai Islam."Jordan menyertai paduan suara kecaman dan menekankan "penolakan kerajaan terhadap tindakan ini yang menyemarakkan kebencian."Amman menggariskan keperluan untuk menyebarkan budaya keamanan dan penerimaan lain, sambil menambah bahawa "mengutuk ekstremisme adalah tanggungjawab bersama."Maghribi berkata ia "terkejut" dengan kebenaran Sweden membakar kitab suci Islam."Perbuatan penuh kebencian ini menyinggung perasaan lebih satu bilion umat Islam, boleh menyemarakkan kemarahan dan kebencian antara agama dan rakyat," menurut Kementerian Luar Maghribi dengan memberi amaran menerusi satu kenyataan.Pakistan menggelar insiden itu sebagai "tindakan Islamofobia yang tidak masuk akal dan provokatif yang menyakiti sensitiviti agama lebih 1.5 bilion umat Islam di seluruh dunia."Tindakan sedemikian "tidak dilindungi di bawah sebarang ungkapan yang sah mengenai hak kebebasan bersuara atau pendapat, yang menjadi tanggungjawab di bawah undang-undang hak asasi manusia antarabangsa, seperti kewajipan untuk tidak mengucapkan kata-kata kebencian dan menghasut orang ramai melakukan keganasan," kata Kementerian Luarnya dalam satu kenyataan.Kementerian Luar Bangladesh mengecam "tindakan menghina nilai-nilai suci umat Islam di seluruh dunia dengan bertopengkan 'kebebasan bersuara'."Kementerian Luar dalam kerajaan sementara Taliban di Afghanistan juga dengan keras mengutuk pembakaran dan mencemarkan Al-Quran serta menggesa kerajaan Sweden untuk menghukum pelakunya.Dalam satu kenyataan, kementerian itu turut menggesa Stockholm supaya tidak membenarkan mereka melakukan tindakan provokasi terhadap agama dan umat Islam pada masa akan datang.Pertubuhan Kerjasama Islam (OIC) juga mengecam pembakaran al-Quran sebagai tindakan provokatif yang "mensasarkan umat Islam, menghina nilai-nilai suci mereka, dan menjadi contoh membimbangkan mengenai Islamophobia" dan meminta Sweden untuk menghukum mereka yang berada di belakang jenayah kebencian.Sementara itu, Azerbaijan turut mengecam pembakaran naskhah Al-Quran di Sweden.Kementerian Luar Turki mengecam pembakaran kitab suci Islam di Stockholm sebagai "serangan keji.""Kami mengutuk sekeras-kerasnya serangan keji terhadap kitab suci kami, Al-Quran, di Sweden, walaupun amaran diberikan berulang kali sebelum ini," katanya.Sebagai tindak balas kepada kebenaran Sweden untuk insiden itu, Ankara membatalkan lawatan Menteri Pertahanan Swedenx Pal Jonson yang akan berkunjung ke Türkiye. - BERNAMA


Dua kanak-kanak antara 11 rentung dalam kebakaran selepas van dinaiki terlibat nahas

BANGKOK, 23 Januari- Sebelas orang termasuk dua kanak-kanak maut terbakar dalam nahas jalan raya melibatkan sebuah van penumpang.Kolonel Polis, Yingyos Poldej berkata, van yang membawa 12 orang itu dalam perjalanan dari timur laut wilayah Amnat Charoen ke Bangkok sebelum terbabas dari lebuh raya di wilayah Nakhon Ratchasima pada malam Sabtu.Yingyos memaklumkan, seorang pelajar lelaki terselamat setelah berjaya memanjat tingkap van berkenaan, namun penumpang lain terperangkap dan mati dalam kebakaran.

(Keadaan van selepas terbakar akibat nahas jalan raya di sini / Foto AFP)

Mangsa yang terselamat, Thanachit Kingkaew, 20 tahun, berkata, dia sedang tidur ketika kejadian dan tersedar selepas mendengar seseorang menjerit."Saya tersedar dan perkara seterusnya yang saya tahu, van itu terbalik, saya tidak nampak apa yang berlaku. Selepas kemalangan itu, api mula menyambar keseluruhan van bermula dari belakang.Saya mula menendang tingkap dan berjaya merangkak melalui lubang kecil, tidak lama selepas itu, van meletup," katanya.Pihak berkuasa memaklumkan van itu menggunakan bahan api dan gas mampat tetapi laporan awal mendapati tangki minyak itu tidak bocor.-AFP


Rundingan perdagangan Ecuador-Mexico temui 'jalan buntu'

QUITO, 23 Januari - Ecuador dan Mexico gagal mencapai persetujuan dalam rundingan perjanjian perdagangan bebas (FTA). Presiden Ecuador, Guillermo Lasso berkata rundingan mengenainya menemui jalan buntu.Katanya, perjanjian perdagangan bebas seperti itu akan menjadi batu loncatan bagi Ecuador untuk memasuki Perikatan Pasifik, blok perdagangan yang lebih luas.

Beliau bagaimanapun menyifatkan kegagalan mencapai FTA dengan Mexico tidak memberi kesan kepada negara itu. Ini memandangkan Ecuador telah mengadakan rundingan FTA dengan banyak negara lain. Quito dijangka menandatangani FTA dengan China, tidak lama lagi. Disember lalu, Ecuador memberi amaran FTA dengan Mexico sukar untuk dicapai jika perjanjian itu tidak meliputi udang dan pisang sebagai antara eksport utama selepas petroleum.-AFP


Suspek tembakan rambang di California ditemui mati

CALIFORNIA, 23 Januari- Suspek yang membunuh 10 orang dalam kejadian tembakan rambang di Monterey Park ditemui mati.Mayat Huu Can Tran, 72, ditemukan dalam sebuah van di Torrance, tidak jauh dari lokasi insiden.Pihak berkuasa memaklumkan, lelaki berkenaan bertindak melarikan diri dari tempat kejadian sebelum membunuh diri apabila didekati polis pada Ahad.Syerif Daerah Los Angeles, Robert Luna berkata, motif tembakan itu tidak diketahui."Tran menembak dirinya sendiri pada pagi Ahad ketika polis menghampiri sebuah van putih yang dipandunya di Torrance, kira-kira 34 kilometer dari lokasi tembakan di Studio Tarian Star Ballroom di Monterey Park," katanya dalam satu sidang media.

(Polis menemui mayat Huu Can Tran, 72, di dalam sebuah van di Torrance / Foto REUTERS)

Luna turut mengesahkan, Tran terlibat dalam satu lagi insiden di Alhambra kira-kira 20 minit selepas melakukan tembakan rambang di Monterey Park. Bagaimanapun, Tran gagal melepaskan tembakan selepas pistol yang digunakannya dirampas oleh orang ramai.Pada sidang media sama, Luna mendedahkan, 10 mangsa yang maut terdiri daripada lima lelaki dan lima wanita.Namun identiti mereka tidak didedahkan kepada umum.-REUTERS


180,000 askar Rusia terbunuh dalam perang dengan Ukraine

(Tentera Ukraine mengambil bahagian dalam latihan ketenteraan di Donetsk, pada 21 Januari lalu/FOTO AFP)

OSLO, 23 Januari - Kira-kira 180,000 askar Rusia terbunuh dalam perang antara kedua-dua negara Rusia Ukraine manakala 100,000 lagi merupakan askar Ukraine, menurut Ketua Pertahanan Norway, Jeneral Eirik Kristoffersen pada Ahad.Dalam wawancara dengan media Norway, Jeneral Kristoffersen berkata 30,000 orang awam dipercayai turut terbunuh dalam perang itu.Sejak beberapa bulan lalu, Rusia dan Ukraine tidak memberikan jumlah sebenar korban jiwa yang melibatkan kedua-dua negara terbabit.Pada November, ketua kakitangan bersama tentera Amerika Syarikat (AS) Mark Milley berkata tentera Rusia mencatakan lebih 100,000 individu yang terkorban atau cedera, dengan menjangkakan mungkin memiliki angka yang sama di pihak Ukraine.Bagaimanapun, angka itu tidak boleh disahkan secara sahih.

(Askar Ukraine berdiri berhampiran sebuah kereta kebal di Kreminna, Lugansk, pada 12 Januari lalu, di tengah-tengah pencerobohan Rusia ke atas Ukraine/ FOTO AFP)

Walaupun mengalami kerugian besar Rusia mampu meneruskan (perang ini) untuk jangka masa yang agak panjang," kata Kristoffersen semalam sambil memetik kapasiti pengerahan dan pengeluaran senjata Mosko."Apa yang paling membimbangkan adalah sama ada Ukraine akan dapat menghalang tentera udara Rusia daripada perang," katanya.Kristoffersen menambah setakat ini mereka dapat menghalang serangan udara daripada Ukraine disebabkan pertahananan antipesawat Ukraine. - AFP


10 maut tembakan rambang malam Tahun Baharu Cina polis buru suspek lelaki Asia

MONTEREY PARK, 23 Januari -Polis California pada Ahad giat memburu seorang suspek lelaki Asia yang melepaskan tembakan rambang sehingga membunuh 10 orang mangsa.Manakala 10 individu lagi cedera di kelab tarian sewaktu sambutan Tahun Baharu Cina."Suspek lelaki itu melarikan diri dan masih belum dijumpai," kata Sheriff Daerah Los Angeles Robert Luna semasa sidang media di Monterey Park. Beliau memberi amaran bahawa gambaran penembak itu masih di peringkat awal siasatan dan tidak memberikan butiran lanjut mengenai identitinya.Lelaki bersenjata itu melepaskan tembakan ketika masyarakat tempatan sedang menyambut Tahun Baharu Cina di Monterey Park.Beberapa saksi mengatakan suspek menembak secara rambang dengan senjata separa automatik.Luna berkata pihak polis menerima panggilan kecemasan pada pukul 10.22 malam Sabtu (21 Januari) dan mendapati orang ramai meninggalkan premis itu.“Jabatan Bomba Monterey Park pergi ke tempat kejadian dan merawat mangsa yang cedera dan mengesahkan 10 daripada mangsa meninggal dunia di tempat kejadian,” kata Kapten Andrew Meyer sebelum ini.

Kejadian tembakan rambang itu mengorbankan lima wanita dan lima lelaki.Luna berkata bahawa 10 orang yang cedera dikejarkan ke beberapa hospital dan disenaraikan dalam keadaan antara stabil hingga kritikal.Katanya, beliau tidak percaya penembak menggunakan senapang serangan, bagaimanapun beliau tidak dapat mengenal pasti senjata yang digunakan oleh suspek.Luna turut menggambarkan tentang insiden kedua di Alhambra kira-kira 20 minit kemudian, yang mana seorang lagi lelaki Asia membawa pistol masuk ke dalam studio tarian tetapi dihalang.Suspek melarikan diri dari tempat kejadian dan tiada kecederaan dilaporkan.Alhambra terletak kira-kira tiga kilometer dari utara Monterey Park. Luna berkata pegawai penyiasat sedang menyiasat insiden tersebut. - AFP


Pihak berkuasa buka pusat perhimpunan keluarga mangsa tragedi tembakan rambang di California

CALIFORNIA, 23 Januari- Pihak berkuasa California membuka pusat perhimpunan keluarga mangsa yang terlibat dalam insiden tembakan rambang sehingga mengorbankan 10 orang di Monterey Park pada Sabtu.Timbalan Syerif Daerah Los Angeles, Miguel Meza berkata, ia bertujuan memberi bantuan dan sokongan kepada keluarga mangsa terlibat.Jelas beliau, sukarelawan dan petugas profesional turut ditempatkan di pusat tersebut bagi memberi kaunseling dan perkhidmatan lain yang diperlukan. "Kemudahan di sini disediakan oleh pelbagai pihak termasuk Jabatan Kesihatan Mental, Pasukan Krisis FBI dan Pasukan Tindak Balas Datuk Bandar Los Angeles, bersama pasukan Palang Merah.Mereka menyediakan perkhidmatan berbeza seperti kaunseling, menyediakan makanan dan apa-apa jenis keperluan lain yang diperlukan keluarga," katanya.

(Miguel Meza, Timbalan Syerif Daerah Los Angeles / Foto REUTERS)

Tragedi berlaku semasa sambutan Tahun Baharu Cina di dalam sebuah dewan apabila seorang lelaki melepaskan tembakan rambang ke arah orang ramai.Selain 10 orang yang maut, insiden turut menyebabkan sekurang-kurangnya 10 lagi mangsa cedera.Monterey Park terletak kira-kira 11 kilometer dari pusat bandar Los Angeles.Menurut data banci Amerika Syarikat (AS), dua pertiga penduduk di kawasan itu terdiri daripada masyarakat Asia.Tembakan rambang di Montery Park antara insiden terburuk direkodkan di AS selepas seorang lelaki bersenjata membunuh 19 pelajar dan dua guru di sebuah sekolah di Uvalde, Texas pada Mei tahun lalu.-REUTERS


Jerman benarkan Poland hantar kereta kebal 'Leopard' ke Ukraine

PARIS, 23 Januari - Jerman tidak akan menghalang Poland menghantar kereta kebal Leopard ke Ukraine jika Warsaw memohon untuk berbuat demikian.Menteri Luar Jerman, Annalena Baerbock berkata penghantaran itu dilihat mungkin dapat memberikan kejayaan kepada Kiev yang menginginkan kereta kebal untuk memerangi pencerobohan Rusia.

"Jika kami ditanya soalan itu, maka kami tidak akan menghalang. Kami tahu betapa pentingnya kereta kebal ini dan inilah sebabnya kami membincangkan perkara ini sekarang dengan rakan kongsi kami. Kami perlu memastikan nyawa orang ramai diselamatkan dan wilayah Ukraine dibebaskan," kata Baerbock selepas mesyuarat sidang kemuncak Franco-Jerman di Paris, semalam.Bagaimanapun katanya, Poland masih belum membuat permohonan secara rasmi. Selama berbulan-bulan, pegawai Ukraine menggesa sekutu Barat untuk membekalkan mereka dengan kereta kebal moden buatan Jerman. Namun, Berlin setakat ini menahan penghantarannya atau tidak membenarkan negara Pertubuhan Perjanjian Atlantik Utara (NATO) lain berbuat demikian.-AFP


Tiada bom ditemui dalam pesawat Ryanair -Polis Greece

ATHENS, 23 Januari- Polis Greece pada Ahad berkata mereka tidak menemui bahan letupan di dalam pesawat Ryanair dari Poland, berikutan ancaman bom sebelum ini."Pemeriksaan terhadap penumpang dan pesawat itu tidak menemui apa-apa yang mencurigakan," kata polis dalam satu kenyataan.

Pegawai Greece. Piotr Adamczyk, berkata Boeing 737 dari Katowice dengan 190 orang di dalamnya telah mendarat di sini dengan pengiring dua jet F-16, selepas sebelum itu dibayangi oleh pesawat pejuang Hungary.

Sementara itu pengurus perhubungan awam di lapangan terbang Katowice, berkata mereka telah menerima amaran telefon ketika pesawat itu terbang di ruang udara Slovakia.

"Selepas pesawat berlepas, terdapat panggilan ke pusat maklumat lapangan terbang mengenai kemungkinan kehadiran bahan letupan di atas kapal," kata Adamczyk kepada AFP.

Penerbangan itu telah mendarat di kawasan terpencil di Lapangan Terbang Antarabangsa Athens sejurus sebelum 1600 GMT, kelewatan hampir dua setengah jam.

Ia sebelum ini telah dilencongkan untuk terbang di atas laut ketika ia menghampiri Athens sebagai langkah berjaga-jaga.

"Krew dalam penerbangan FR6385 dalam perjalanan dari Katowice ke Athens telah dimaklumkan tentang potensi ancaman keselamatan di atas kapal dan selaras dengan prosedur keselamatan, terus ke Athens di mana ia mendarat dengan selamat sebelum ditemui oleh pihak berkuasa Greece," kata Ryanair dalam satu kenyataan.

"Penumpang turun seperti biasa," tambahnya. -AFP


Pelancong China kembali kunjungi Thailand selepas tiga tahun

(Pemandangan payung berwarna-warni di sebuah restoran ketika pelancong menikmati pantai di Phuket/REUTERS)

PHUKET, 22 Januari- Menikmati pantai pasir putih sambil makan pulut mangga dan makanan laut, pelancong China kembali ke Thailand untuk lawatan pertama mereka ke luar negara sejak China menamatkan sekatan ketat COVID-19 dan membuka semula sempadan antarabangsa."Oleh kerana wabak itu, kami tidak pernah keluar dari China selama tiga tahun," kata pelancong dan pemilik perniagaan Kiki Hu, 28 tahun, di Krabi di pantai barat daya Thailand. "Sekarang kita boleh pergi dan datang ke sini untuk bercuti. Saya berasa sangat gembira", tambahnya.Dengan ketibaan Tahun Baharu Cina, destinasi pelancongan Asia telah bersiap sedia untuk menerima pelancong China yang membelanjakan AS$255 bilion setahun di seluruh dunia sebelum pandemik. Negara-negara seperti Thailand dan Jepun bergantung pada China sebagai sumber terbesar pelawat asing mereka.Beijing pada Disember secara tiba-tiba menarik balik beberapa sekatan COVID yang paling sukar di dunia, yang telah menjejaskan ekonomi kedua terbesar di dunia itu.Pemilik perniagaan Yoyo Chen, 32 tahun, dari Yiwu di tengah China, berkata berkunjung ke Thailand terasa seperti pulang ke kampung halaman."Saya di sini mahu makan makanan laut. Dulu masa ke sini, saya makan pulut mangga, lagi sedap. Balik China saya asyik terfikir pasal pulut mangga di sini. Tak sabar nak makan juga seperti melawat pantai," kata Chen."Mendapatkan visa adalah sangat mudah sekarang. Industri pelancongan lebih maju di sini, terdapat banyak aktiviti dan masakan yang menyeronokkan, dan orang Thai sangat peramah," katanya.

(Pelancong melawat kuil Wat Arun di Bangkok, Thailand pada 18 Januari 2023/REUTERS)

Ketibaan pelancong Cina disambut baik oleh peniaga tempatan walaupun terdapat kebimbangan mengenai lonjakan besar dalam jangkitan COVID di China selepas Beijing menamatkan dasar COVID sifar."Kami gembira kerana China akhirnya membenarkan rakyat mereka melancong. Pada masa ini, kami telah menerima beberapa tempahan hingga Mac," kata Woranuch Maungtong, 44 tahun, pengurus Tip-Top Destination di pulau peranginan Phuket, yang menyediakan perkhidmatan harian bot laju ke pulau-pulau berhampiran.Pembukaan semula China meningkatkan harapan untuk kembalinya pelawat China, yang menyumbang hampir satu pertiga daripada 40 juta ketibaan pelancong asing Thailand pada pra-pandemik 2019.Kerajaan Thailand menjangkakan sekurang-kurangnya lima juta ketibaan pelancong China tahun ini, dengan kira-kira 300,000 orang pada suku pertama. -REUTERS


Sokongan terhadap Presiden Jokowi di tahap tertinggi - Tinjauan awam

JAKARTA, 22 Januari- Sokongan terhadap Presiden Indonesia, Joko Widodo telah mencecah paras tertinggi selepas kerajaan melonggarkan sekatan COVID-19 bulan lepas, tinjauan menunjukkan.Angka yang dikeluarkan oleh lembaga tinjauan pendapat Lembaga Survei Indonesia (LSI) menunjukkan sokongan terhadap presiden, yang lebih dikenali sebagai Jokowi, meningkat secara konsisten sejak beberapa bulan kebelakangan ini untuk mencapai 76.2% pada awal 2023."Dalam tiga bulan kebelakangan ini, prestasi presiden telah meningkat dari segi persepsi awam yang positif daripada 62.6% pada September 2022 kepada 76.2%. Jika kita lihat pada tiga bulan lepas, peningkatan itu agak ketara," kata Pengarah Eksekutif LSI, Djayadi Hanan.Lonjakan lebih 10 mata meletakkan Jokowi pada penarafan kelulusan tertinggi yang dicatatkan oleh LSI semasa penggalnya yang bermula pada 2014."Saya rasa ini kebanyakannya kerana penarikan sekatan sosial (COVID-19) dan penurunan harga bahan bakar," kata Hanan kepada Reuters. "Naratif bahawa ekonomi akan menjadi sangat sukar, terutamanya pada 2023, telah wujud sejak awal tahun lepas."Pengumuman Jokowi pada Disember mengenai berakhirnya sekatan pandemik diterima baik, kata tinjauan pendapat itu, kerana sekatan tersebut dilihat menjejaskan ekonomi.Tinjauan LSI, yang dijalankan antara 7-11 Januari dan meliputi lebih 1,200 responden, juga dilakukan beberapa bulan selepas bermulanya perbicaraan berprofil tinggi terhadap bekas jeneral polis Indonesia.Kes itu mencetuskan kekecohan orang ramai tentang dakwaan rasuah dan pengecualian daripada tindakan undang-undang dalam polis.Tetapi fakta bahawa kes itu didedahkan kepada umum telah diambil sebagai tanda bahawa kerajaan sekurang-kurangnya cuba menangani isu tersebut. -REUTERS

(Joko Widodo membacakan ikrar menteri dan timbalan menteri yang baru dilantik semasa perasmian di Istana Presiden/Fail REUTERS)


13 maut bangunan runtuh di Aleppo, Syria

SHEIKH MAKSOUD, 22 Januari- Sekurang-kurangnya 13 orang terbunuh apabila sebuah bangunan kediaman runtuh di bandar Aleppo, utara Syria, pada Ahad.Media kerajaan melaporkan pasukan penyelamat masih giat meneruskan pencarian mereka yang dipercayai masih tertimbus bawah runtuhan.Bangunan lima tingkat di kawasan kejiranan Sheikh Maksoud itu runtuh disebabkan kebocoran air yang telah melemahkan struktur asasnya, memetik kenyataan oleh pegawai kerajaan.Ia juga salah satu daripada banyak bangunan yang runtuh dalam beberapa tahun kebelakangan ini di Aleppo.-REUTERS

(Bangunan lima tingkat di kawasan kejiranan Sheikh Maksoud itu runtuh disebabkan kebocoran air yang telah melemahkan struktur asasnya/Foto Reuters/North Press Agency)


Dialog ekonomi China-AS, mampu kukuhkan kerjasama antarabangsa

ZURICH, 22 Januari- Dialog ekonomi antara China dan Amerika Syarikat memainkan peranan penting dalam mengukuhkan kerjasama antarabangsa.Perkongsian masa hadapan antara kedua-dua ekonomi besar dunia itu akan menyuntik keyakinan dalam pasaran, yang diperlukan untuk memacu pemulihan ekonomi global.Bercakap di luar acara WEF 2023, Pengarah Urusan Operasi Bank Dunia, Axel van Trotsenburg memuji rundingan ekonomi komprehensif antara China dan Amerika yang berlangsung di Zurich, Switzerland beberapa hari lalu.Pelbagai isu dibincangkan dalam pertemuan antara Timbalan Perdana Menteri China, Liu He dan Setiausaha Perbendaharaan Amerika Janet Yellen, termasuk perkembangan makroekonomi dan kewangan negara masing-masing."Bagi saya, dialog berterusan antara dua ekonomi besar dunia penting untuk kerjasama antarabangsa terutamanya dalam membincangkan bidang kerjasama yang merupakan perkembangan baik bagi negara membangun," kata Axel van Trotsenburg kepada media.

(Pengarah Urusan Operasi Bank Dunia, Axel van Trotsenburg/REUTERS)

Bank Dunia mengunjurkan ekonomi China bakal tumbuh lebih kukuh tahun ini, disokong langkah pencegahan dan kawalan COVID-19 yang lebih optimum.


(Polis membuat rondaan di tempat kejadian di Monterey Park, California/AFP)

MONTEREY PARK, 22 Januari- Sembilan orang maut dalam insiden tembakan besar-besaran di sebuah bandar di selatan California yang kebanyakan penduduknya etnik Asia, kata penguat kuasa undang-undang."Kejadian berlaku di Monterey Park, kira-kira 13 kilometer timur pusat bandar Los Angeles Sepasukan penyiasat dari Los Angeles sedang membantu Jabatan Polis Monterey Park melakukan siasatan. Setakat ini sembilan orang disahkan maut," kata satu kenyataan.Laporan mengatakan tembakan itu berlaku di kelab tarian, sejam selepas acara sambutan perayaan Tahun Baharu Cina.Penduduk tempatan dikenali sebagai Wong Wei memberitahu Los Angeles Times rakannya berada di kelab tarian itu, dan berada di dalam bilik air apabila tembakan meletus.Apabila keluar dari tandas, dia melihat seorang lelaki bersenjata dan tiga mayat, dua wanita dan seorang lelaki yang merupakan pemilik kelab. -AFP

(Sembilan maut tembakan besar-besaran di bandar etnik Asia di California/AFP/Twitter Pop crave)


Iran beri amaran, senaraikan tentera Eropah sebagai kumpulan pengganas

(Hossein Salami (kiri) dan Hossein Amir-Abdollahian, menghadiri mesyuarat parlimen di Tehran/AFP)

TEHRAN, 22 Januari- Tehran memberi amaran kepada Kesatuan Eropah (EU) bahawa ia akan mengambil langkah "timbal balik" selepas Parlimen Eropah mengundi untuk menyenaraikan Kor Pengawal Revolusi Iran sebagai kumpulan pengganas."Parlimen Eropah telah menikam dirinya sendiri," kata Menteri Luar, Hossein Amir-Abdollahian di Twitter.“Parlimen (Iran) sedang berusaha untuk meletakkan elemen tentera negara Eropah dalam senarai pengganas,” tambah beliau.Speaker Parlimen Iran, Mohammad Bagher Ghalibaf pula mengumumkan bahawa badan perundangan "akan bertindak balas serta-merta dan tegas terhadap sebarang tindakan meletakkan Pengawal Revolusi dalam senarai sekatan atau senarai kumpulan pengganas".Beliau yang juga bekas komander tentera udara Pengawal Revolusi menegaskan bahawa parlimen akan "mengiktiraf tentera negara-negara Eropah sebagai kumpulan pengganas".Rabu lepas, Parlimen Eropah mengundi untuk memasukkan Pengawal Revolusi dalam senarai pengganas blok 27 negara itu "berdasarkan kegiatan pengganasnya, penindasan penunjuk perasaan dan pembekalan dron ke Rusia".Undian itu tidak mengikat tetapi dibuat menjelang perbincangan Menteri Luar EU minggu depan tentang cadangan mengetatkan sekatan yang dikenakan terhadap Iran.Amerika Syarikat telah meletakkan kedua-dua Pengawal Revolusi Iran dan cabang asingnya, Pasukan Quds dalam senarai "organisasi pengganas asing". -AFP

(Hossein Amir-Abdollahian, berucap di parlimen di Tehran/AFP)


Jepun menang Piala Dunia Pastri

CHASSIEU, 22 Januari- Jepun muncul juara Piala Dunia Pastri buat kali ketiga dengan menewaskan Perancis dan Itali di Sirha.Jepun menambah koleksi yang diraih pada tahun 1989 dan 2007 melalui pertandingan dua hari berhampiran Lyon menentang 17 pasukan dari seluruh dunia.Semua peserta terdiri daripada pembuat coklat, pakar gula dan pembuat ais krim yang mahir.Chef pastri dan pakar coklat Perancis yang terkenal, Pierre Herme mengucapkan tahniah kepada peserta yang menang atas "perhatian terhadap perincian, ketabahan, komitmen" mereka dalam menghasilkan pencuci mulut bertemakan angin dan ringan di sini."Tahap persaingan meningkat dengan setiap edisi, seperti yang disaksikan oleh keputusan yang begitu rapat," kata Herme.Naib juara, Yann Brys dari Perancis bagaimanapun jelas kecewa."Ia bukan keputusan yang kami mahukan, menduduki tempat kedua sentiasa sukar tetapi ia adalah persembahan yang baik," katanya.Kanada memenangi hadiah istimewa mesra alam. Semua peserta perlu menghasilkan pencuci mulut tanpa sebarang pewarna atau aditif bertemakan perubahan iklim. -AFP


Wanita ditahan selepas menembak mati suami yang sakit tenat

DAYTONA BEACH, 22 Januari- Seorang wanita ditahan selepas menembak mati suaminya yang sakit tenat di hospital AdventHealth Daytona Beach, Florida, pada pagi Sabtu.Polis percaya wanita berusia 76 tahun dan suaminya, 77, telah merancang kejadian itu bersama-sama selama berminggu-minggu.Menurut laporan media tempatan, wanita tersebut juga merancang untuk membunuh diri, bagaimanapun memutuskan tidak melakukannya.Susulan kejadian, pihak berkuasa memindahkan kakitangan dan pesakit dari beberapa bilik berhampiran dengan lokasi tembakan.-REUTERS

(Papan tanda di luar kawasan hospital/Foto Reuters)


COVID-19: China lapor hampir 13,000 kematian baharu

BEIJING, 22 Januari- China melaporkan hampir 13,000 kematian berkaitan COVID-19 di hospital antara 13 hingga 19 Januari lalu.Menurut jurucakap kesihatan Beijing, sebahagian besar penduduk telah dijangkiti virus itu.Pusat Kawalan dan Pencegahan Penyakit (CDC) China berkata 681 pesakit yang dimasukkan ke hospital telah meninggal dunia akibat kegagalan pernafasan yang disebabkan oleh jangkitan COVID-19."Seramai 11,977 lagi meninggal dunia akibat penyakit lain yang dikaitkan dengan COVID-19 sepanjang tempoh tersebut. Angka itu tidak termasuk mereka yang meninggal dunia akibat virus di rumah," katanya menerusi kenyataan.Sesetengah pakar kesihatan menjangkakan lebih sejuta orang akan mati akibat penyakit itu di China tahun ini, dengan firma data kesihatan yang berpangkalan di Britain Airfinity meramalkan kematian COVID-19 boleh mencecah 36,000 sehari minggu ini. - AFP


Empat maut, empat kritikal pangsapuri terbakar di Jepun

TOKYO,22 Januari- Empat lelaki maut manakala empat lagi kritikal dalam kebakaran di sebuah pangsapuri di Kobe, Jepun.Menurut pegawai bomba Kobe, Masatoshi Sumitani, pihaknya menerima panggilan kecemasan sekitar pukul 1.30 pagi waktu tempatan."Pihak bomba menemukan empat mayat. Empat lelaki lain berumur antara 40-an dan 70-an dibawa ke hospital dalam keadaan tidak sedarkan diri," katanya.Media tempatan berkata kebanyakan penghuni bangunan itu adalah lelaki warga emas.Punca kejadian dan jumlah kerugian masih dalam siasatan. - AFP


Chris Hipkins sah PM New Zealand baharu

WELLINGTON, 22 Januari- Parti Buruh New Zealand mengesahkan Chris Hipkins pemimpin baharu parti itu sekali gus menjadi Perdana Menteri ke-41 New Zealand.Mesyuarat kaukus Parti Buruh New Zealand pada Ahad mengundi Chris Hipkins sebagai ketua baharu parti.Beliau menjadi calon tunggal menggantikan Jacinda Ardern yang mengumumkan peletakan jawatannya pada Khamis lalu.Hipkins berkata beliau akan mengangkat sumpah secara rasmi sebagai perdana menteri pada Rabu depan, diikuti rombakan kabinet pada minggu seterusnya."Saya berikrar menumpukan kepada isu domestik termasuk berkaitan inflasi, harga perumahan dan undang-undang selain mungkin merancang untuk melawat China," katanya ketika ditemui pemberita di sini. Terdahulu, Ardern melepaskan jawatan Perdana Menteri selepas tidak lagi mempunyai kekuatan memegang jawatan itu.Ardern dilantik sebagai perdana menteri ketika berusia 37 tahun pada 2017.Beliau antara ketua negara wanita termuda di dunia menjadi Perdana Menteri.- AFP


Warga emas mati ditembak isteri

FLORIDA, 22 Januari - Polis menahan seorang wanita warga emas selepas menembak mati suaminya yang sedang sakit tenat pada Sabtu.Kejadian berlaku di Hospital AdventHealth, Florida.Menurut media tempatan, polis percaya wanita berusia 76 tahun dan suaminya, 77 tahun telah merancang kejadian itu bersama selama berminggu-minggu.Polis juga berkata wanita itu telah merancang membunuh dirinya sendiri, tetapi memutuskan untuk tidak melakukannya.Susulan insiden berkenaan, pesakit yang berada berdekatan dengan bilik warga emas itu ditukarkan ke bilik lain.- REUTERS


Hentikan pembalakan haram, Ibama serbu hutan Amazon

PLACAS, 22 Januari- Ejen alam sekitar Brazil, Ibama memasuki hutan hujan Amazon untuk mencari syarikat pembalakan haram yang memusnahkan tumbuhan-tumbuhan unik negara itu.Mereka membuat serbuan di negeri Para bagi menghentikan pembalak dan penternak haram.Menurut koordinator Ibama, Tatiane Leite, agensi itu juga melakukan serbuan di negeri Roraima dan Acre."Puluhan ejen Ibama bersama pasukan polis berjaya merampas sebuah syarikat pembalakan haram di negeri Para. Serbuan dilakukan bawah pentadbiran Presiden Luiz Inacio Lula da Silva.Lula berikrar menamatkan kemusnahan yang meningkat oleh presiden terdahulu, Jair Bolsonaro," katanya kepada pemberita di sini.Kerajaan pimpinan Bolsonaro mengurangkan kakitangan dan pembiayaan untuk penguatkuasaan alam sekitar oleh Ibama.Bolsonaro juga memberikan kuasa kepada tentera dan Kementerian Keadilan ke atas operasi membanteras penebangan hutan, sekali gus mengenepikan pengalaman luas dan kejayaan IbamaDalam kempen Lula tahun lalu, beliau berjanji untuk mengembalikan kuasa Ibama dalam memerangi penebangan hutan dengan pembiayaan dan kakitangan yang ditingkatkan. - REUTERS


Bakar Al-Quran, protes diadakan di Turkiye

ISTANBUL, 22 Januari- Penunjuk perasaan berkumpul di hadapan konsulat Sweden di sini.Mereka membakar bendera Sweden sebagai tanda protes terhadap insiden membakar Al-Quran oleh seorang pemimpin di Sweden.Polis mengambil tindakan keselamatan di sekeliling bangunan konsulat. Mereka menghalang tindakan penunjuk perasaan yang cuba merosakkan pintu masuk ke bangunan tersebut.Dalam satu lagi protes di Ankara, mereka berkumpul di hadapan kedutaan Sweden.Satu kalungan hitam diletakkan di hadapan bangunan kedutaan dengan tulisan "Say Stop To Islamophobia".Protes di Stockholm pada Sabtu menentang usaha Turkiye dan Sweden untuk menyertai NATO, termasuk membakar salinan Al-Quran, meningkatkan ketegangan dengan Turkiye pada masa Sweden memerlukan sokongan Ankara untuk menyertai pakatan tentera tersebut. - REUTERS


Rangkaian pengangkutan China catat lebih 560 juta penumpang sempena Festival Musim Bunga

CHINA, 22 Januari- Sistem pengangkutan China telah mengendalikan 568.34 juta perjalanan penumpang sempena Festival Musim Bunga setakat Jumaat lalu.Ia merupakan peningkatan sebanyak 47.9 peratus berbanding tempoh sama tahun lalu.Jumlah itu direkodkan merangkumi perjalanan menggunakan kereta api dan lebuh raya selain pengangkutan udara serta air.

(Lapangan terbang di China dipenuhi dengan pengembara sempena Festival Musim Bunga / Foto REUTERS)

Rangkaian kereta api China dianggar mengendalikan sejumlah 4.7 juta perjalanan penumpang.Perjalanan sempena Festival Musim Bunga China menyaksikan berjuta-juta orang menggunakan rangkaian pengangkutan selama 40 hari bermula 7 Januari lalu.-REUTERS


Harimau ancam nyawa penduduk, haiwan peliharaan

JOHANNESBURG, 22 Januari- Pihak berkuasa Afrika Selatan membunuh seekor harimau selepas haiwan itu melarikan diri dari kandang sebuah rumah.Harimau bengal bernama Sheba itu membunuh dua ekor anjing, seekor khinzir dan seekor rusa.Haiwan berusia lapan tahun itu turut mencederakan seorang lelaki berusia 39 tahun sebelum penduduk tempatan berjaya menghalaunya menggunakan obor.Menurut polis, Gresham Mandy, mereka mengambil masa beberapa hari untuk menjejaki haiwan tersebut."Haiwan ganas itu dikesan pada awal pagi Rabu ketika dia merayau-rayau berhampiran sebuah rumah. Kami mengambil keputusan membunuh haiwan itu selepas dia memberi ancaman kepada penduduk dan haiwan peliharaan," katanya kepada pemberita di sini.Sementara itu, Aktivis Hak Haiwan, Dr Louise De Waal berkata kematian harimau bengal itu satu pengakhiran yang menyedihkan.Sheba sepatutnya ditangkap dan dilepaskan ke kawasan yang sesuai. - REUTERS


Langganan lebih mahal untuk Twitter tanpa iklan

WASHINGTON, 22 Oktober- Paparan iklan di platform media sosial, Twitter akan dikurangkan buat pengguna termasuk peringkat tanpa iklan.Pemiliknya, Elon Musk mengumumkan perkara itu ketika rangkaian sosial tersebut menghadapi ketidaktentuan ekonomi yang besar sejak diambil alih olehnya pada Oktober lalu."Iklan terlalu kerap di Twitter dan terlalu besar, jadi langkah akan diambil untuk menangani kedua-duanya dalam minggu-minggu akan datang.Bagi mereka yang memilihnya, akan terdapat langganan dengan harga lebih tinggi yang membolehkan sifar iklan," menurut ciapan Musk, semalam.

Perkara itu akan menjadi perubahan radikal dalam model perniagaan Twitter, yang bergantung pada pengiklanan yang disasarkan untuk menjana pendapatan.Wujuf tanda tanya sejak kebelakangan ini selepas Musk memecat separuh daripada 7,500 tenaga kerja syarikat itu hujung tahun lalu.Tindakan itu mencetuskan kebimbangan bahawa syarikat berkenaan tidak mempunyai kakitangan yang mencukupi untuk melaksanakan penyederhanaan kandungan serta pengiklanan yang keterlaluan.Musk berkata, strateginya adalah untuk mengurangkan kos secara besar-besaran sambil membina hasil dan perkhidmatan langganan baharu yang dipanggil Twitter Blue.- AFP


Protes Peru, Machu Picchu ditutup sementara

LIMA, 22 Januari- Pihak berkuasa Peru menutup Machu Picchu, lokasi pelancongan terkenal ketika protes antikerajaan memuncak.Pihak berkuasa kebudayaan di Cusco berkata laluan Inca menuju ke tapak arkeologi terkenal dunia itu turut ditutup dengan ratusan pelancong terkandas berhampiran kubu kota Inca."Memandangkan situasi sosial semasa yang buruk, lokasi berkenaan diarahkan tutup mulai 21 Januari sehingga diberitahu kelak," katanya menerusi kenyataan.Protes berlaku sejak bekas presiden, Pedro Castillo digulingkan pada Disember lalu.Jumaat lalu, puluhan rakyat Peru cedera selepas ketegangan kembali memuncak di ibu kota Lima.Pihak polis terpaksa menggunakan gas pemedih mata untuk menghalau penunjuk perasaan yang membaling botol kaca dan batu ke arah mereka.Lebih 40 orang terbunuh dalam pertempuran tersebut. - REUTERS


Beribu-ribu penduduk protes terhadap kerajaan Sepanyol di Madrid

SEPANYOL, 21 Januari- Beribu-ribu individu membantah di Madrid pada Sabtu bagi menentang Perdana Menteri Pedro Sanchez dalam perhimpunan yang disokong oleh parti sayap kanan Vox.Para peserta mengibarkan bendera Sepanyol berwarna merah dan kuning dan meminta Sanchez meletak jawatan.

Ada yang memegang papan tanda dengan menggelarnya pengkhianat.

Menurut delegasi kerajaan pusat di ibu negara Sepanyol kira-kira 30,000 orang berkumpul di Dataran Cibeles Madrid bagi menyertai perhimpunan itu. Bagaimanapun, kira-kira 700,000 orang telah mengambil bahagian.Protes mengumpulkan berpuluh-puluh kumpulan masyarakat sivil yang menyokong kerajaan dan disokong oleh parti konservatif termasuk pembangkang utama Parti Popular (PP) konservatif dan Vox.Keputusan kerajaan untuk menghapuskan jenayah hasutan telah menimbulkan kemarahan kerana sembilan pemimpin pemisah disabitkan bersalah dalam bidaan pengguguran wilayah Catalonia pada 2017.Ia digantikan dengan kesalahan yang membawa hukuman penjara yang lebih singkat.

Golongan konservatif juga marah dengan undang-undang utama terhadap keganasan seksual yang mengetatkan hukuman bagi kes rogol tetapi hukuman jenayah seksual yang lain diringankan.Bercakap kepada pemberita pada permulaan perhimpunan, pemimpin Vox Santiago Abascal mengecam "kerajaan terburuk dalam sejarah" yang "telah memecahbelahkan orang Sepanyol dan membebaskan perogol dan pemimpin yang merampas kuasa".Kebanyakan tinjauan mencadangkan PP akan memenangi pilihan raya umum yang dijangka pada akhir tahun ini tetapi memerlukan sokongan Vox untuk mentadbir.Sebelum itu, Sepanyol akan mengundi pada Mei dalam pilihan raya serantau dan tempatan.Kerajaan Sanchez dipaksa untuk berunding dengan Basque dan Catalan untuk meluluskan rang undang-undang kerana tidak mempunyai majoriti parlimen dan telah menimbulkan kemarahan ramai pihak.Pihak konservatif menuduh Sanchez telah menghapuskan jenayah hasutan bagi memastikan sokongan berterusan ERC parti pro-kemerdekaan Catalan.- AFP


Lebih 50 rakyat Peru cedera dalam bantahan antikerajaan

(Seorang wanita mengibarkan bendera Peru di hadapan barisan polis rusuhan semasa protes berterusan di Peru/REUTERS)

LIMA, 21 Januari- Berpuluh-puluh rakyat Peru cedera selepas ketegangan kembali memuncak pada Jumaat malam ketika polis bertempur dengan penunjuk perasaan dalam tunjuk perasaan antikerajaan yang merebak di seluruh negara.Di ibu negara Lima, polis menggunakan gas pemedih mata untuk menyuraikan penunjuk perasaan yang membaling botol kaca dan batu, ketika api marak di jalanan, rakaman TV tempatan menunjukkan.Di wilayah Puno selatan negara itu, kira-kira 1,500 penunjuk perasaan menyerang balai polis di bandar Ilave, kata Menteri Dalam Negeri Vicente Romero dalam satu kenyataan kepada media."Sebuah balai polis di Zepita, Puno turut terbakar," kata Romero.Pihak berkuasa kesihatan di Ilave melaporkan lapan pesakit dimasukkan ke hospital dengan kecederaan, termasuk patah tangan dan kaki, lebam mata dan perut tercucuk.Menjelang lewat petang, 58 orang telah cedera di seluruh negara dalam tunjuk perasaan, menurut laporan daripada ombudsman Peru.Pergolakan itu susulan kepada hari pergolakan pada Khamis, apabila salah satu bangunan paling bersejarah di Lima terbakar habis, ketika Presiden Dina Boluarte berikrar untuk mengambil tindakan lebih keras terhadap "perosak."Kemusnahan sebuah rumah agam berusia hampir seabad di tengah Lima, digambarkan oleh pegawai sebagai kehilangan "aset monumental." Pihak berkuasa sedang menyiasat puncanya.Romero mendakwa kebakaran itu "dirancang dan diatur dengan teliti."Beribu-ribu penunjuk perasaan turun ke Lima minggu ini menyeru perubahan dan marah dengan angka kematian penunjuk perasaan yang semakin meningkat, yang secara rasmi berjumlah 45 semalam. -REUTERS

(Asap dan api dari sebuah bangunan semasa perarakan 'Take over Lima' untuk berdemonstrasi menentang Presiden Peru Dina Boluarte/ REUTERS)


Buzz Aldrin berkahwin pada hari lahir ke-93

LOS ANGELES, 22 Januari - Angkasawan lagenda Apollo 11, Buzz Aldrin, orang kedua yang menjejakkan kaki di bulan berkahwin dengan teman wanitanya pada hari jadinya yang ke-93, semalam.Aldrin dan Anca Faur, yang juga Naib Presiden Eksekutif Buzz Aldrin Ventures, melangsungkan perkahwinan dalam satu majlis tertutup.

"Pada hari lahir saya yang ke-93, saya dengan sukacitanya mengumumkan bahawa cinta lama saya Dr Anca Faur, diikat menerusi tali pertunangan."Kami disatukan dalam perkahwinan suci dalam satu majlis peribadi yang kecil di Los Angeles dan berasa teruja," katanya dalam ciapan Twitter sambil menunjukkan gambar bersama Faur, yang dilaporkan berusia 63 tahun.Menurut profil LinkedInnya, Faur memperoleh ijazah kedoktoran dalam kejuruteraan kimia dari Universiti Pittsburgh pada 1996 dan sebelum ini pernah bekerja untuk Union Carbide dan Johnson Matthey sebelum menyertai Buzz Aldrin Ventures.Beliau juga pernah berkhidmat sebagai bendahari untuk Majlis Perniagaan Hidrogen California.Tiga perkahwinan Aldrin sebelum ini berakhir dengan perceraian.Angkasawan Amerika Syarikat (AS) itu ialah ahli terakhir misi Apollo 11 yang masih hidup, yang mana beliau dan Neil Armstrong menjadi orang pertama yang menjejakkan kaki di bulan, pada 20 Julai 1969.Michael Collins, yang mengemudi modul pengangkutan meninggal dunia pada April 2021 manakala manakala Armstrong, rakan angkasawan Aldrin yang berjalan di permukaan bulan, meninggal dunia pada 2012.Sejak bersara dari Agensi Aeronautik dan Angkasa Lepas (NASA) pada 1971, Aldrin kekal sebagai penyokong kuat penerokaan angkasa lepas.Sebuah kawah di bulan berhampiran tapak pendaratan Apollo 11 dinamakan sempena beliau sebagai penghormatan. -AFP


COVID-19: Penduduk China beralih kepada ubat tradisional

BEIJING, 22 Januari - Penduduk China kini beralih kepada perubatan tradisional ketika COVID-19 menjangkiti sebahagian besar warga negara itu menyebabkan berjuta-juta orang sakit dan mencetuskan kekurangan ubat-ubatan.Malah, Presiden China, Xi Jinping turut mempromosikan perubatan tradisional Cina (TCM) sejak permulaan wabak itu, manakala pegawai kesihatan memuji 'peranan pentingnya' dalam memerangi coronavirus.Merangkumi pelbagai rawatan daripada ubat herba dan urutan kepada akupunktur serta diet, TCM sudah digunakan selama beribu-ribu tahun untuk merawat pelbagai jenis penyakit.Bagaimanapun, pengkritik mengatakan ia tidak berkesan bagi merawat penyakit sebenar dan terdapat sedikit data yang disemak oleh penyelidik untuk menyokong dakwaan mengenai keberkesanannya.

Namun, berjuta-juta penduduk di China tetap menggunakannya, biasanya bersama-sama dengan perubatan moden untuk mengurangkan gejala.Justeru, Beijing menggesa pihak berkuasa tempatan untuk menghebahkan secara aktif dan objektif peranan serta keberkesanan TCM dalam rawatan COVID-19.Pengerusi epidemiologi di Sekolah Kesihatan Awam Universiti Hong Kong, Ben Cowling berkata pihaknya tidak tahu sama ada rawatan itu berkesan atau tidak kerana ia belum dikaji dalam ujian klinikal."Saya tidak akan menolak kemungkinan bahawa sesetengah daripadanya berkesan, tetapi saya juga tidak akan menolak kemungkinan bahawa sebahagian daripadanya mungkin berbahaya," katanya.Pertubuhan Kesihatan Sedunia (WHO) hanya mengesyorkan rawatan COVID-19 yang berasaskan ubat kimia.WHO menasihatkan negara untuk mengumpul bukti dan data yang boleh dipercayai mengenai amalan serta produk TCM itu.Perubatan Barat kekal sebagai cara penjagaan pilihan di China, tetapi penyokong TCM berkata menggabungkan kedua-duanya lebih berkesan bagi merawat COVID-19.Pengarah Hospital Perubatan Tradisional Cina Beijing, Liu Qingquan, menjelaskan kedua-dua perubatan itu melengkapi antara satu sama lain dan boleh menyelesaikan demam, sakit sendi, keletihan, sakit tekak, batuk dan gejala lain. -AFP


Jerman berdepan kritikan kerana enggan hantar kereta kebal Leopard ke Ukraine

KIEV, 21 Januari- Jerman menghadapi kritikan keras daripada negara-negara sekutu atas keengganannya membekalkan Ukraine dengan kereta kebal Leopard bagi meningkatkan kapasiti pertempuran dalam perang menentang Rusia.Semalam, kira-kira 50 negara bersetuju untuk memberi Kiev peralatan ketenteraan bernilai berbilion dolar, termasuk kenderaan perisai dan peluru yang diperlukan untuk menolak tentera Rusia.Tetapi Menteri Pertahanan Jerman, Boris Pistorius memberitahu pemberita di luar acara di Pangkalan Udara Ramstein Amerika Syarikat bahawa, "Kami masih tidak boleh mengatakan bila keputusan akan diambil, dan apakah keputusannya, apabila ia berkaitan dengan Leopard."Ukraine hari ini mengecam "kebimbangan global" sekutunya dalam menyediakan kereta kebal moden tugas berat, dengan mengatakan "kebimbangan hari ini membunuh lebih ramai rakyat kami.""Setiap hari kelewatan adalah kematian rakyat Ukraine. Berfikirlah lebih cepat," twit penasihat presiden, Mykhailo Podolyak.Beberapa sekutu mengulangi desakan Presiden Ukraine Volodymyr Zelensky dengan berkata kereta kebal itu penting untuk perjuangan Ukraine dengan jirannya yang lebih besar.Dalam satu kenyataan bersama dan kritikan awam yang jarang berlaku terhadap kuasa tertinggi Eropah, menteri luar tiga negara Baltik "menyeru Jerman untuk menyediakan kereta kebal Leopard ke Ukraine sekarang.""Ini diperlukan untuk menghentikan pencerobohan Rusia, membantu Ukraine dan memulihkan keamanan di Eropah dengan cepat. Jerman sebagai kuasa terbesar Eropah mempunyai tanggungjawab khusus dalam hal ini," kata kenyataan itu yang ditwit Menteri Luar Latvia, Edgars Rinkevics.Laporan awal minggu mengatakan bahawa Jerman akan bersetuju untuk berbuat demikian hanya jika AS menyediakan kereta kebalnya juga. -AFP

(Volodymyr Zelensky dan isterinya Olena mengucapkan takziah kepada saudara mara semasa upacara pengebumian Denys Monastyrsky /AFP)


COVID-19 telah menjangkiti 80% penduduk China

BEIJING, 21 Januari- Kemungkinan pemulihan besar COVID-19 di China dalam tempoh dua atau tiga bulan akan datang adalah jauh kerana 80% orang telah dijangkiti, kata seorang saintis kerajaan terkemuka pada Sabtu.Tetapi gelombang COVID-19 kedua tidak mungkin berlaku dalam masa terdekat kata ketua ahli epidemiologi di Pusat Kawalan dan Pencegahan Penyakit China Wu Zunyou platform media sosialnya. Kelonggaran sekatan perjalanan oleh China menyebabkan ratusan juta penduduk China mengembara ke seluruh dunia sekali gus meningkatkan kebimbangan terhadap wabak itu.Setakat 12 Januari, hampir 60,000 orang dijangkiti COVID-19 meninggal dunia di hospital menurut data kerajaan.Tetapi pakar mengatakan angka itu kurang memberi kesan sepenuhnya kerana ia tidak termasuk mereka yang mati di rumah.- REUTERS

(Pesakit berbaring di atas katil di jabatan kecemasan hospital, di Shanghai)


'Henry' berkeliaran di bandar Australia

AUSTRALIA, 21 Januari- Seekor anjing laut dikesan berkeliaran di sekitar bandar Australia pada Jumaat mengejutkan orang ramai.Dalam video yang dikongsi kepada Reuters, polis dan orang ramai teruja dengan kehadiran anjing laut itu di Spring's Beach di Point Lonsdale kira-kira 60 kilometer ke selatan Melbourne.Anjing laut itu dinamakan sebagai 'Henry' oleh penduduk tempatan dilihat menuju ke stesen servis tempatan.Datuk Bandar Borough of Queenscliffe, Isabelle Tolhurst memberitahu Reuters bahawa mungkin Henry "mahukan ais krim?".Menurut Toldhurst, "polis dan Taman Victoria terlibat untuk memastikan anjing laut dan komuniti selamat" selain memastikan Henry dibawa ke laut.-REUTERS

(Henry berkeliaran di sekitar bandar Australia)


Ikan lumba-lumba mati diserang jerung

SYDNEY, 21 Januari- Seekor ikan lumba-lumba telah mati pada Sabtu di pantai Australia selepas diserang jerung.Jurucakap Surf Life Saving NSW, Tracey Hare-Boyd berkata sekurang-kurangnya dua ekor jerung lembu telah dikesan di kawasan Pantai Manly di sini.Semua pantai sekitar kawasan kejadian telah ditutup ekoran serangan tersebut."Ikan lumba-lumba itu mengelilingi perairan cetek untuk seketika sebelum akhirnya meluncur ke pantai. Kami cuba menyelamat ikan tersebut tetapi gagal," katanya ketika ditemu bual pemberita di sini.Tiada individu cedera atau terlibat dalam serangan berkenaan.Tambahnya, hanya dua kes manusia diserang jerung di sini dalam tempoh 60 tahun lalu. - REUTERS


Tiga terbunuh dalam kejadian tembak menembak di Thailand

NARATHIWAT, 21 Januari- Tiga terbunuh dalam kejadian tembak menembak antara tentera kerajaan dan pemberontak di selatan Thailand.Ketua Polis Tempatan Suthon Sukwiset berkata pihaknya diserang kumpulan pemisah itu di wilayah Narathiwat.“Mereka mula menembak kami jadi kami terpaksa membalas serangan, yang menyebabkan tiga orang terbunuh. Kami menemukan tiga laras senapang jenis M16 dalam simpanan mereka dan telah merampasnya," katanya ketika ditemu bual pemberita di sini.Tiada polis dan tentera terbunuh atau cedera dalam operasi itu, yang berlangsung sekurang-kurangnya lima jam.Konflik di wilayah itu sering berlaku sejak 2004 dan sehingga kini telah membunuh lebih 7,000 orang. - AFP


Lima juta pelancong China dijangka ke Thailand tahun ini

PHUKET, 21 Januari- Pemilik-pemilik gajah di sini menyambut kedatangan pelancong terutamanya dari China, dengan menggunakan gajah-gajah baharu.Pemilik Kem Gajah Pang Chang Kamala, Wittaya Taweeros berkata pihaknya membeli enam ekor gajah untuk menyambut pelancong tersebut."Kem ini menyediakan pelbagai aktiviti menarik seperti menunggang dan memandikan gajah. Memandangkan bilangan pelancong mula bertambah, kami juga bersedia dengan pembelian gajah baharu," katanya ketika ditemu bual pemberita di sini.Taweeros berkata pihaknya menerima peningkatan tempahan selepas Tahun Baharu Cina.Kem tersebut ketika ini menerima 60 ke 70 peratus pelancong asing.Pembukaan sempadan China meningkatkan harapan untuk kembalinya pelawat negara itu yang menyumbang satu pertiga daripada 40 juta pelancong asing ke Thailand pada 2019.Kerajaan Thailand turut menjangkakan menerima sekurang-kurangnya lima juta pelancong China tahun ini. - REUTERS


Twitter hilang 80% pekerja

WASHINGTON, 21 Januari- Bilangan pekerja Twitter telah berkurangan kira-kira 80% sejak usahawan Elon Musk mengambil alih paltform media sosial itu.Sebelum Musk memuktamadkan pengambilalihan Twitter bernilai AS$44 bilion pada akhir Oktober 2022, syarikat yang berpangkalan di San Francisco itu mempunyai kira-kira 7,500 pekerja tetapi bilangannya menurun kepada kira-kira 1,300 pekerja.

Twitter kini mempunyai kurang daripada 550 jurutera sepenuh masa serta pasukan petugas keselamatan termasuk kurang daripada 20 pekerja sepenuh masa.Syarikat itu juga mempunyai kira-kira 1,400 pekerja tidak bekerja yang masih dibayar gaji di samping hampir 75 daripada 1,300 pekerja syarikat sedang bercuti termasuk 40 jurutera. -AFP


Google pecat 12,000 pekerja

NEW YORK, 21 Januari- Syarikat induk Google, Alphabet Inc mengumumkan pemecatan kira-kira 12,000 kakitangannya di seluruh dunia berikutan perubahan ekonomi.Menerusi kenyataan, Ketua Pegawai Eksekutif Alphabet, Sundar Pichai berkata pemberhentian itu dilakukan berikutan pengambilan pekerja secara besar-besaran ketika kemuncak COVID-19."Ketika kemuncak COVID-19, banyak syarikat teknologi berlumba-lumba untuk memenuhi permintaan orang ramai terutamanya untuk bekerja, berhibur dan bersekolah secara dalam talian. Penilaian sedang dilakukan bagi memastikan pekerja dan peranan mereka selaras dengan keutamaan syarikat," katanya.Syarikat itu antara satu daripada syarikat yang melaksanakan penstrukturan semula berskala besar.Sebelum ini, Microsoft turut melakukan perkara sama dimana seramai 10,000 orang kakitangan juga akan diberhentikan dalam tempoh beberapa bulan akan datang.Bukan itu sahaja, Meta, Amazon dan Twitter turut melaksanakan tindakan sama. - AFP


53 terkorban dalam protes di Peru

LIMA, 21 Januari- Protes di Peru telah mengorbankan 53 nyawa setakat ini.Protes telah berlarutan selama enam minggu kerana menuntut Presiden Dina Boluarte untuk meletakkan jawatan.Protes itu disifatkan tiada agenda sosial sebaliknya percubaan untuk melanggar kedaulatan undang-undang, mencetuskan huru-hara serta merampas kuasa.Penunjuk perasaan cuba merampas lapangan terbang di Cusco dan lapangan terbang di Juliaca turut diserang.Kebakaran yang dicetuskan oleh penunjuk perasaan turut mengakibatkan bangunan bersejarah berdekatan dengan Plaza San Martin musnah.Saksi kejadian mendakwa kebakaran sebenarnya berpunca daripada gas pemedih mata yang dilemparkan anggota polis namun kerajaan menafikan dakwaan itu.Peru telah mengisytiharkan darurat di beberapa wilayah yang memberi kuasa kepada tentera untuk campur tangan bagi mengawal keadaan. Pejabat Pendakwa Peru akan membuka kertas siasatan ke atas Boluarte susulan orang awam maut sejak protes bermula 7 Disember lalu.


Beijing tambah baik kemudahan kesihatan di hospital

BEIJING, 21 Januari- Hospital-hospital di Beijing meningkatkan kemudahan kesihatan terutamanya dalam menangani COVID-19.Di Hospital Tsinghua Changgung Beijing (BTCH), kakitangan perubatan bekerja sepanjang masa untuk merawat pesakit mereka.Menurut Presiden BTCH, Dong Jiahong, pihaknya menambah lebih banyak katil untuk pesakit bagi menangani lonjakan jangkitan COVID-19."Kami telah memperluaskan bilik kecemasan dua kali lebih besar daripada sebelumnya untuk menampung lebih ramai pesakit COVID-19, pesakit kecemasan dan pesakit serius," katanya ketika ditemu bual pemberita di sini.Sementara itu, Pengarah Jabatan Pengurusan BTCH, Xie Zhiyi pula berkata pihaknya menyediakan lebih 1,000 kakitangan perubatan dan ratusan pembantu perubatan untuk pesakit."Kami akan melakukan yang terbaik kerana ini adalah tugas dan misi kami," katanya.Dalam pada itu, Timbalan pengarah dari Pusat Penjagaan Kesihatan Komuniti Utara Tiantongyuan, Wang Zhong berkata pihaknya telah menyediakan perkhidmatan penjagaan di rumah kepada lebih 8,000 pesakit COVID-19."Kami telah menyediakan perkhidmatan ini sejak dua bulan lalu. Ia sangat penting untuk membina sistem penjagaan kesihatan kita," katanya. - AFP


Lapan murid mabuk kerana cabaran TikTok

MEXICO CITY, 21 Januari- Pihak berkuasa Mexico memberi amaran bahaya tentang cabaran di aplikasi TikTok yang menyebabkan murid sekolah mabuk selepas mengambil ubat terkawal.Dengan tanda pagar "The last one to fall asleep wins" cabarannya menahan mata selepas mengambil Clonazepam, ubat digunakan untuk merawat sawan, serangan panik dan kebimbangan.Kesan sampingan ubat berkenaan adalah mengantuk.Menurut Jabatan Keselamatan Awam Mexico City seramai lima orang kanak-kanak bawah umur mabuk di sebuah sekolah di sini selepas membuat cabaran berkenaan.Ketua Setiausaha Kesihatan Nuevo Leon, Alma Rosa pula berkata tiga kes sama turut berlaku di utara Nuevo Leon."Cabaran yang sedang tular itu menyebabkan kesihatan orang ramai terancam. Orang ramai dilarang meniru cabaran berbahaya itu. Ibu bapa diminta mengawasi anak masing-masing untuk mengelakkan insiden sama berulang" katanya ketika ditemui pemberita di sini.Beberapa pengguna TikTok dilihat merakam diri sendiri selepas mengambil pil tersebut untuk melihat kesannya.Bagaimanapun, terdapat pengguna lain yang menyiarkan tentang bahaya cabaran terbabit di aplikasi itu. - AFP


'Toadzilla' seberat hampir tiga kilogram ditemui

QUEENSLAND, 21 Januari- Renjer taman Australia percaya kodok gergasi yang ditemui di hutan utara negara itu adalah terbesar pernah dijumpai.Digelar 'Toadzilla', kodok berkenaan ditemui Kylee Gray ketika rondaan rutin di Taman Negara Conway Queensland pada 12 Januari lalu.Kodok gergasi seberat 2.7 kilogram itu diyakini terberat dan terbesar selepas Rekod Dunia Guiness untuk spesis itu dicatat adalah 2.65 kilogram pada 1991 di Sweden.Toadzilla mula ditemui di Australia pada 1935 dan menjadi ejen penting petani bagi mengawal kumbang perosak tanaman terutamanya tebu.Bagaimanapun spesis kodok tersebut mula mengundang ancaman kepada ekologi berikutan keupayaan membiaknya yang tinggi.Kodok betina mampu bertelur sehingga 35,000 biji pada satu-satu masa yang mencetuskan ekosistem pembiakan yang tidak terkawal.

(Seorang renjer hutan menunjukkan kodok gergasi yang ditemui seberat 2.7 kilogram / Foto REUTERS)

Malah, bahagian kitaran pembiakan kodok juga beracun kepada spesis hutan asli yang lain.Susulan itu, Toadzilla berkenaan akan dimatikan dan diderma kepada Muzium Queensland untuk pameran dan penyelidikan.-REUTERS


Chris Hipkins sedia jadi PM New Zealand baharu

SYDNEY, 21 Januari- Chris Hipkins bersedia menggantikan Jacinda Ardern sebagai perdana menteri yang baharu selepas muncul sebagai satu-satunya calon yang dicalonkan untuk mengetuai Parti Buruh.Menurut Parti Buruh, Hipkins yang berusia 44 tahun dijangka disahkan sebagai pemimpin baharu New Zealand pada Ahad.Hipkins pertama kali dipilih sebagai ahli parlimen untuk Parti Buruh pada 2008."Hipkins menjadi terkenal selepas menjadi muka hadapan kerajaan New Zealand semasa penularan COVID-19 apabila dilantik sebagai menteri bertanggungjawab menguruskan wabak itu pada November 2020. Beliau ketika ini menjawat jawatan menteri untuk polis pendidikan, perkhidmatan awam dan berkhidmat sebagai ketua dewan," katanya menerusi kenyataan.Terdahulu, Ardern mengumumkan peletakan jawatan perdana menteri, kurang tiga tahun selepas memperoleh kemenangan besar untuk penggal kedua dalam pilihan raya.Ardern yang berusia 42 tahun berkata beliau tidak lagi mempunyai kekuatan untuk memegang jawatan itu.Ardern dilantik sebagai perdana menteri ketika berusia 37 tahun pada 2017.Beliau antara ketua negara wanita termuda di dunia menjadi Perdana Menteri.- AFP